open-index/open-wikipedia-markdown huggingface dataset:
拓撲量子場論

**拓撲量子場論**者，量子場論一也，其相關函數於時空（微分）同胚下不變。於物理，彼為吾人初窺完整量子場論之方便法門；於疇算，彼為廿世紀八十年代以降之重要範式，貫代數、幾何、拓撲諸學，啓示新知。

## 公理
設
*d為一整數
*\Sigma為一環
* \mathcal{B} 為 d+1 維 共邊(cobordism) 範疇
*\Sigma -mod為\Sigma－模成之範疇
則**拓撲量子場論**為一對合(involutory)、可積(multiplicative) 函子：\mathcal{B}\longrightarrow \Sigma -mod 。

(待續)

## 例
### 零維(d=0)
*Borel-Weil 定理
### 一維(d=1)
*Floer-Gromov 理論
*全純共形場論
### 二維(d=2)
*Jones-Witten-Chern-Simons 理論
### 三維(d=3)
*Floer-Donaldson 理論

## 沿革
(待續)

## 據
*Atiyah, Michael Francis (1989) >, Publications I.H.E.S. http://www.numdam.org/numdam-bin/item?h=nc&id=PMIHES_1988__68__175_0
劉曄

**魏大鴻臚東亭景侯劉曄**字**子揚**，漢淮南成人，漢光武子阜陵王延後也。

## 生平
### 早年
父普，母脩，產渙及曄。渙九歲，曄七歲，而母病困。臨終，戒渙、曄以「普之侍人，有諂害之性。身死之後，懼必亂家。汝長大能除之，則吾無恨矣。」曄年十三，謂兄渙曰：「亡母之言，可以行矣。」渙曰：「那可爾！」曄即入室殺侍者，徑出拜墓。舍內大駕，白普。普怒，遣人追曄。曄還拜謝曰：「亡母顧命之言，敢受不請擅行之罰。」普心異之，遂不責也。汝南許劭名知人，避地揚州，稱曄有佐世之才。

揚士多輕俠狡桀，有鄭寶、張多、許乾之屬，各擁部曲。寶最驍果，才力過人，一方所憚。欲驅略百姓越赴江表，以曄高族名人，欲強逼曄使唱導此謀。曄時年二十餘，心內憂之，而未有緣。會太祖遣使詣州，有所案問。曄往見，為論事勢，要將與歸，駐止數日。寶果從數百人齎牛酒來候使，曄令家僮將其眾坐中門外，為設酒飯；與寶於內宴飲。密勒健兒，令因行觴而斫寶。寶性不甘酒，視候甚明，觴者不敢發。曄因自引取佩刀斫殺寶，斬其首以令其軍，云：「曹公有令，敢有動者，與寶同罪。」眾皆驚怖，走還營。營有督將精兵數千，懼其為亂，曄即乘寶馬，將家僮數人，詣寶營門，呼其渠帥，喻以禍福，皆叩頭開門內曄。曄撫慰安懷，咸悉悅服，推曄為主。

劉曄睹漢室漸微，己為支屬，不欲擁兵，遂委其部曲與廬江太守劉勳。勳怪其故，曄曰：「寶無法制，其眾素以鈔略為利，僕宿無資，而整齊之，必懷怨難久，故相與耳。」時孫策惡勳，遣使卑辭厚幣，以書說勳。勳信之，又得策珠寶、葛越，喜。外內盡賀，而曄獨否。勳問其故，對曰：「上繚雖小，城堅池深，攻難守易，不可旬日而舉，則兵疲於外，而國內虛。策乘虛而襲我，則後不能獨守。是將軍進屈于敵，退無所歸。若軍必出，禍今至矣。」勳不從。興兵伐上繚，策果襲其後。勳及曄遂奔曹操。

### 投靠曹操
#### 群雄逐鹿
操至壽春，時廬江界有山賊陳策，眾數萬人，臨險而守。曄曰：「策等小豎，因亂赴險，遂相依為強耳，非有爵命威信相伏也。往者偏將資輕，而中國未夷，故策敢據險以守。今天下略定，後伏先誅。夫畏死趨賞，愚知所同，故廣武君為韓信畫策。謂其威名足以先聲後實而服鄰國也。豈況明公之德，東征西怨，先開賞募，大兵臨之，令宣之日，軍門啟而虜自潰矣。」操笑曰：「卿言近之!」遂遣猛將在前，大軍在後，至則克策，如曄所度。操還，辟曄為司空倉曹掾。

操與袁紹相持于官渡，未能勝之。曄獻一霹靂車圖紙，破袁軍之土山。

#### 三國鼎立

操征張魯，轉曄為主簿。曄策魯可克，加糧道不繼，雖出，軍猶不能皆全，馳白操：「不如致攻。」遂進兵，多出弩以射其營。魯奔走，漢中遂平。曄進言教操討益州劉備，操不從，大軍遂還。曄自漢中還，為行軍長史，兼領軍。

延康元年，蜀將孟達率眾降。達有容止才觀，文帝甚器愛之，使達為新城太守，加散騎常侍。曄以為「達有苟得之心，而恃才好術，必不能感恩懷義。新城與吳、蜀接連，若有變態，為國生患。」文帝竟不易，後達終於叛敗。

#### 吳蜀干戈
黃初元年，以曄為侍中，賜爵關內侯。詔問群臣令料劉備當為關羽出吳。曄獨曰：「蜀雖狹弱，而備之謀欲以威武自強，勢必用眾以示其有餘。且關羽與備，義為君臣，恩猶父子；羽死不能為興軍報敵，於終始之分不足。」後備果出兵擊吳。吳悉國應之，而遣使稱藩。朝臣皆賀，獨曄曰：「吳絕在江、漢之表，無內臣之心久矣。陛下雖齊德有虞，然醜虜之性，未有所感。因難求臣，必難信也。彼必外迫內困，然後發此使耳。可因其窮，襲而取之。夫一日縱敵，數世之患，不可不察也。」

備軍敗退，吳禮敬轉廢，帝欲興眾伐之，曄以為「彼新得志，上下齊心，而阻帶江湖，必難倉卒。」帝不聽。五年，幸廣陵泗口，命荊、楊州諸軍並進。會群臣，問：「權當自來不?」曄曰：「彼謂陛下欲以萬乘之重牽己，而超越江湖者在於別將，必勒兵待事，未有進退也。」大駕停住積日，權果不至，帝乃旋師。雲「卿策之是也。當念為吾滅二賊，不可但知其情而已。」

### 晚年
明帝即位，進爵東亭侯，邑三百戶。遼東太守公孫淵奪叔父位，擅自立，遣使表狀。曄以為公孫氏漢時所用，遂世官相承，水則由海，陸則阻山，故胡夷絕遠難制，而世權日久。今若不誅，後必生患。若懷貳阻兵，然後致誅，於事為難。不如因其新立，有黨有仇，先其不意，以兵臨之，開設賞募，可不勞師而定也。」後淵競反。

中領軍楊暨，帝之親臣，又重曄，持不可伐蜀之議最堅，每從內出，輒過曄，曄講不可之意。後暨從駕行天淵池，帝論伐蜀事，暨切諫。帝曰：「卿書生，焉知兵事！」暨謙謝曰：「臣出自儒生之末，陛下過聽，拔臣群萃之中，立之六軍之上，臣有微心，不敢不盡言。臣言誠不足採，侍中劉曄先帝謀臣，常曰蜀不可伐。」帝曰：「曄與吾言蜀可伐。」暨曰：「曄可召質也。」詔召曄至，帝問曄，終不言。後獨見，曄責帝曰：「伐國，大謀也，臣得與聞大謀，常恐瞇夢漏洩以益臣罪，焉敢向人言之？夫兵，詭道也，軍事未發，不厭其密也。陛下顯然露之，臣恐敵國已聞之矣。」於是帝謝之。曄見出，責暨曰：「夫釣者中大魚，則縱而隨之，須可製而後牽，則無不得也。人主之威，豈徒大魚而已！子誠直臣，然計不足採，不可不精思也。」暨亦謝之。

或惡曄於帝曰：「曄不盡忠，善伺上意所趨而合之。陛下試與曄言，皆反意而問之，若皆與所問反者，是曄常與聖意合也。復每問皆同者，曄之情必無所復逃矣。」帝如言以驗之，果得其情，從此疏焉，曄遂發狂。

曄在朝，略不交接時人。或問其故，曄答曰：「魏室即阼尚新，智者知命，俗或未鹹。僕在漢為支葉，于魏備腹心，寡偶少徒，於宜未失也。」太和六年，以疾拜太中大夫。有間，為大鴻臚，在位二年遜位，複為太中大夫，憂薨。諡曰景侯。

## 軼事
《魯肅傳》言「劉子揚與肅友善」，子揚諫肅投鄭寶，然曄為寶所疆使，曄拒之，弒其使，梟寶首，與魯肅故事異也。雖言劉子揚與魯肅友善，然劉曄字子揚，《魯肅傳》言「子揚」非「曄」，故此疑也。

## 家屬
*劉渙，曄兄。
*劉寓，曄子。
*劉陶，曄少子，平原太守。

## 評
*三國志評曰：「程昱、郭嘉、董昭、劉曄、蔣濟才策謀略，世之奇士，雖清治德業，殊於荀攸，而籌畫所料，是其倫也。」
*許劭稱曄有佐世之才。

## 據
*三國志·程郭董劉蔣劉傳
*傅子
廖立

**廖立**字**公淵**，漢武陵臨沅人也。

劉備領荊州牧，辟立從事，年未三十，擢為長沙太守。備入蜀，諸葛亮鎮荊土，孫權遣使通好於亮，因問士人皆誰相經緯者，亮答曰：「龐統、廖立，楚之良才，當贊興世業者也。」

建安二十年，權遣呂蒙奄襲南三郡，立脫身走，自歸備。備素識待之，不深責也，以為巴郡太守。

二十四年，備為漢中王，徵立為侍中。後主襲位，徙長水校尉。

立本意，自謂才名宜為諸葛亮之貳，而更遊散在李嚴等下，常懷怏怏。後丞相掾蔣琬至，立計曰：「軍當遠出，卿諸人好諦其事。昔先帝不取漢中，走與吳人爭南三郡，卒以三郡與吳人，徒勞役更士，無益而還。既亡漢中，使夏侯淵、張郃深入於巴，幾喪一州。後至漢中使關侯身死無孑遺，上庸覆敗，徒失一方。是羽怙恃勇名，作軍無法，直以意突耳，故前後數喪師眾也。如向朗、文恭，凡俗之人耳。恭作治中無綱紀；朗昔奉馬良兄弟，謂為聖人，今作長史，素能合道。中郎郭演長，從人者耳，不足與經大事，而作侍中。今弱世也，欲任此三人，為不然也。王連流俗，苟作掊克，使百姓疲弊，以致今日。」

琬具白其言於諸葛亮。亮表立曰：「長水校尉廖立，坐自貴大，臧否群士，公言國家不任賢達而任俗吏，又言萬人率者皆小子也；誹謗先帝，疵毀眾臣。人有言國家兵眾簡練，部伍分明者，立舉頭視屋，憤吒作色曰：『何足言！』凡如是者不可勝數。羊之亂群，猶能為害，況立托在大位，中人以下識真偽邪？」於是廢立為民，徙汶山郡。立躬率妻子耕殖自守。

立聞諸葛亮卒，垂泣歎曰：「吾終為左衽矣！」

後監軍姜維率偏軍經汶山，詣立，稱立意氣不衰，言論自若。立遂終徙所。妻子還蜀。

## 據
*《三國志·蜀志·劉彭廖李劉魏楊傳》
李嚴

**李嚴**字**正方**，漢南陽人也。

嚴少為郡職吏，以才幹稱。荊州牧劉表使歷諸郡縣。

曹操入荊州，嚴宰秭歸，遂西詣蜀，劉璋以為成都令，復有能名。

建安十八年，署嚴為護軍，拒劉備於綿竹。嚴率眾降備，備拜嚴裨將軍。成都既定，為犍為太守、興業將軍。

廿三年，盜賊起事，合聚部伍數萬人，到資中縣。時備在漢中，嚴不更發兵，但率將郡士五千人討之，斬賊。又越雋夷率高定遣軍圍新道縣，嚴馳往赴救，賊皆破走。加輔漢將軍，領郡如故。

章武二年，帝征嚴詣永安宮，拜尚書令。

三年，帝疾病，嚴與諸葛亮並受遺詔輔少主；以嚴為中都護，統內外軍事，留鎮永安。

建興元年，封都鄉侯、假節、加光祿勳。

四年，轉前將軍。以諸葛亮欲出軍漢中，嚴當知後事，移屯江州，留護軍陳到駐永安，皆統屬嚴。嚴與孟達書曰：「吾與孔明俱受寄託，憂深責重，思得良伴。」亮亦與達書曰：「部分如流，趨舍罔滯，正方性也。」其見貴重如此。

八年，遷驃騎將軍。以曹真欲三道向漢川，亮命嚴將二萬人赴漢中。亮表嚴子豐為江州都督督軍，典為後事。亮以明年當出軍，命嚴以中都護署府事。嚴改名為**平**。

九年春，亮軍祁山，平催督運事。秋夏之際，值天霖雨，運糧不繼，平遣參軍狐忠呼亮來還；亮承以退軍。平聞軍退，乃更陽驚，說「軍糧饒足，何以便歸！」欲以解己不辦之責，顯亮不進之愆也。又表帝曰：「軍偽退，欲以誘賊與戰。」亮具出其前後手筆書疏本末，平違錯章灼。平辭窮情竭，首謝罪負。於是亮與平曰：「自先帝崩後，平所在治家，尚為小惠，安身求名，無憂國之事。臣當北出，欲得平兵以鎮漢中，平窮難縱橫，無有來意，而求以五郡為巴州刺史。去年臣欲西征，欲令平主督漢中，平說司馬懿等開府辟召。臣知平鄙情，欲因行之際逼臣取利也，是以表平子豐督主江州，隆崇其遇，以取一時之務。平至之日，都委諸事，群臣上下皆怪臣待平之厚也。正以大事未定，漢室傾危，代平之短，莫若褒之。然謂平情在於榮利而已，不意平心顛倒乃爾。若事稽留，將致禍敗，是臣不敏，言多增咎。」乃廢平為庶民，徒梓潼。

十二年，平聞亮卒，發病死。

## 評
* 《三國志》評曰：李嚴以幹局達。

## 據
* 《三國志·蜀志·劉彭廖李劉魏楊傳》
劉封

**劉封**，本羅侯寇氏子，會漢昭烈帝至荊州，以未有繼嗣，收養為子。及帝入蜀，自葭萌還攻劉璋，時封年二十餘，有武藝，氣力過人，將兵俱與諸葛亮、張飛等溯流西上，所在戰克。益州既定，以封為副軍中郎將。孟達者，字子度，本字子敬，扶風人。避昭烈叔父敬，改之。

初，璋遣達副法正，各將兵二千人，使迎帝，帝因令達並領其眾，留屯江陵。蜀平，以達為宜都太守。建安二十四年，達將進攻上庸，帝陰恐難獨任，乃遣封自漢中乘沔水下統達軍，與達軍會上庸。上庸太守申耽舉眾降，遣妻子及宗族詣成都。帝加耽征北將軍，領上庸太守。

自關羽圍樊城、襄陽，連呼封、達，令發兵自助。封、達辭以山郡初附，未可動搖，不承羽命。會羽覆敗，帝恨之。又封與達忿爭不和，封尋奪達鼓吹。達既懼罪，又忿恚封，遂表辭帝，率所領降魏。魏文帝善達之姿才容觀，以為散騎常侍、建武將軍，封平陽亭侯。合房陵、上庸、西城三郡為新城郡，以達領新城太守。遣征南將軍夏侯尚、右將軍徐晃與達共襲封。

達與封書曰：「古人有言：『疏不間親，新不加舊』。此謂上明下直，讒慝不行也。若乃權君譎主，賢父慈親，猶有忠臣蹈功以罹禍，孝子抱仁以陷難，種、商、白起、孝己、伯奇，皆其類也。其所以然，非骨肉好離，親親樂患也。或有恩移愛易，亦有讒間其間，雖忠臣不能移於君，孝子不能變之於父者也。勢利所加，改親為仇，況非親乎！故申生、衛伋、禦寇、楚建稟受形之氣，當嗣立之正，而猶如此。今足下與漢中王，道路之人耳，親非骨血而據勢權，義非君臣而處上位，征則有偏任之威，居則有副軍之號，遠近所間也。自立阿斗為太子已來，有識之人相為寒心。如使申生從子輿之言，必為太伯；衛伋聽其弟之謀，無彰父之譏也。且小白出奔，入而為霸；重耳逾垣，卒以克復。自古有之，非獨今也。」封拒絕。

申儀叛封，封破走還成都。封既至，昭烈帝責封之侵陵達，又不救羽。諸葛亮慮封剛猛，易世之後終難制禦，勸帝因此除之。於是賜封死，使自裁。封歎曰：「恨不用孟子度之言！」帝為之流涕。魏太和元年十二月，達舉兵反，明帝詔驃騎將軍司馬懿討之。二年春正月，懿攻破新城，斬達，傳其首。

## 評

*《三國志》評曰：「劉封處嫌疑之地，而思防不足以自衛。」

## 據

*《三國志·蜀志·劉彭廖李劉魏楊傳》
彭羕

**彭羕**，字**永年**，漢廣漢人也。身長八尺，容貌甚偉，姿性驕傲，多所輕忽，仕州不過書佐。

後有人讒於益州牧劉璋，璋髡鉗羕，為徒隸，會劉備入蜀，羕欲納說備，乃往見龐統。統致之備，備以為奇數，令羕宣傳軍事，指授諸將，奉使稱意，識遇日加。成都既定，備領益州牧，拔羕為治中從事。羕起徒步，一朝處州人之上，形色囂然，自矜得遇滋甚。諸葛亮累密言備，左遷羕為江陽太守，羕辭於是，收羕付有司，誅死。

## 據
*《蜀志·彭羕傳》
楊儀

**楊儀**字**威公**，漢襄陽人也。

建安中，為荊州刺史傅群主薄，背群而詣襄陽太守關羽。羽命為功曹，遣奉命西詣劉備。備與語論軍圍計策，政治得失，大悅之，因辟為左將軍兵曹掾。及備為漢中王，拔儀為尚書。備稱尊號，東征吳，儀與尚書令劉巴不睦，左遷弘農太守。

建興三年，丞相諸葛亮以為參軍，署府事，將南行。五年。隨亮漢中。八年，遷長史，加綏軍將軍。亮數出軍，儀常規畫分部，籌度糧穀，不稽思慮，斯須便了。軍戎節度，取辦於儀。亮深惜儀之才幹，憑魏延之驍勇，常恨二人之不平，不忍有所偏廢也。十二年，隨亮出屯谷口。亮卒於敵場。

儀既領軍還，又誅討延，自以為功勳至大，宜當代亮秉政，呼都尉趙正以《周易》筮之，卦得《家人》，默然不悅。而亮平生密指，以儀性狷狹，意在蔣琬，琬遂為尚書令、益州剌史。儀至，拜為中軍師，無所統領，從容而已。十三年，廢儀為民，徒漢嘉郡。儀至徒所，復上書誹謗，辭指激切，遂下郡收儀。儀自殺，其妻子還蜀。
## 評
*三國志評曰：楊儀以當官顯。
## 據
*三國志·蜀志·劉彭廖李劉魏楊傳
劉琰

**劉琰**字**威碩**，漢魯國人也。
## 生平
劉備在豫州，辟為從事，以其宗姓，有風流，善談論，厚親待之，遂隨從周旋，常為賓客。備定益州，以琰為固陵太守。後主立，封都鄉侯，班位每亞李嚴，為衛尉中軍師後將軍，遷車騎將軍，然不豫國政，但領兵千餘，隨丞相諸葛亮諷議而已。車服飲食，號為侈靡，侍婢數十，皆能為聲樂，又悉教誦讀《魯靈光殿賦》。

建興十年，與前軍師魏延不和，言語虛誕，亮責讓之。琰與亮箋謝曰：「琰稟性空虛，本薄操行，加有酒荒之病，自先帝以來，紛紜之論，殆將傾覆。頗蒙明公本其一心在國，原其身中穢垢，扶持全濟，致其祿位，以至今日。間埏迷醉，言有違錯，慈恩含忍，不致之於理，使得全完，保育性命。雖必克己責躬，改過投死，以誓神靈；無所用命，則靡寄顏。」於是亮遣琰還成都，官位如故。

琰失志慌惚。十二年正月，琰妻胡氏入賀太后，太后令特留胡氏，經月乃出。胡氏有美色，琰疑其與後主有私，呼卒五百撾胡，至於以履捕面，而後棄遣。胡具以告言琰，琰坐下獄，有司議曰：「卒非撾妻之人，面非受履之地。」琰竟棄市。自是大臣妻母朝慶遂絕。

## 評
*三國志評曰：劉琰舊仕，並咸貴重。覽其舉措，跡其規矩，招禍取咎，無不自己也。

## 據
*三國志·蜀志·劉彭廖李劉魏楊傳
長平之戰

**長平之戰**者，蓋戰國之時，秦、趙爭上黨而遘兵也。

秦昭王四十七年，秦使左庶長王齕攻韓，取上黨。上黨民走趙。趙軍長平，以按據上黨民。四月，齕因攻趙。趙使廉頗將。趙軍士卒犯秦斥兵，秦斥兵斬趙裨將茄。六月，陷趙軍，取二鄣四尉。七月，趙軍築壘壁而守之。秦又攻其壘，取二尉，敗其陣，奪西壘壁。廉頗堅壁以待秦，秦數挑戰，趙兵不出。

趙孝成王數以為讓。而秦相應侯又使人行千金於趙為反間，曰︰「秦之所惡，獨畏馬服子趙括將耳，廉頗易與，且降矣。趙王既怒廉頗軍多失亡，軍數敗，又反堅壁不敢戰，而又聞秦反間之言，因使趙括代廉頗將以擊秦。秦聞馬服子將，乃陰使武安君白起為上將軍。而王齕為尉裨將，令軍中有敢泄武安君將者斬。

趙括至，則出兵擊秦軍。秦軍佯敗而走，張二奇兵以劫之。趙軍逐勝，追造秦壁。壁堅拒不得入，而秦奇兵二萬五千人絕趙軍後，又一軍五千騎絕趙壁間，趙軍分而為二，糧道絕。而秦出輕兵擊之。趙戰不利，因築壁堅守，以待救至。秦昭王聞趙食道絕，王自之河內，賜民爵各一級，發年十五以上悉詣長平，遮絕趙救及糧食。至九月，趙卒不得食四十六日，皆內陰相殺食。來攻秦壘，欲出。為四隊，四五復之，不能出。

其將軍趙括出銳卒自搏戰，秦軍射殺趙括。括軍敗，卒四十萬人降武安君。武安君計曰︰「前秦已拔上黨，上黨民不樂為秦而歸趙。趙卒反覆。非盡殺之，恐為亂。」乃挾詐而盡坑殺之，遺其小者二百四十人歸趙。前後斬首擄四十五萬人。趙人大震，自是一蹶不振。

## 據
*《史記·白起王翦列傳》
分類:周紀事
蕭何

**漢酇文終侯蕭何**，秦沛人也。

為沛主吏掾，數以吏事護劉邦。邦起為沛公，何嘗為丞督事。沛公至咸陽，諸將爭走金帛財物之府，何獨收秦丞相御史律令圖書臧之。沛公先定秦，項羽後至。立沛公為漢王。

漢王怒，欲攻項羽，何諫之曰︰「願大王王漢中，養其民以致賢人，收用巴蜀，還定三秦，天下可圖也。」漢王就國，以何為丞相。何進韓信，以為大將軍，東定三秦，何以丞相留收巴蜀，使給軍食。

漢五年，漢王即皇帝位，以何功最盛，先封為酇侯，位次第一，賜帶劍履上殿入朝。不趍陳豨反，上至邯鄲，使使拜丞相為相國。孝惠二年，薨，諡文終侯。

## 據
*《漢書·蕭何傳》

分類:漢列傳
分類:基礎之文
彭越仲

**彭越**字**仲**，秦昌邑人也。

常漁鉅野澤中，為盜。陳勝起，澤間少年相聚，從越。乃行略地，收諸侯散卒，得千餘人。沛公從碭北擊昌邑，越助之。齊王田榮叛項王，漢使人賜越將軍印，使下濟陰以擊楚，大破楚軍。漢二年，將其兵三萬餘人，歸漢。漢王迺拜越為魏相國，將兵，略定梁地，常往來為漢游兵擊楚，絕其糧。項籍死，立越為梁王，都定陶。

陳豨反代地，高帝自往擊之，至邯鄲，徵兵梁。梁王稱病，使使將兵詣邯鄲。高帝怒，使人讓梁王。梁王恐，欲自往謝。其太僕有罪，亡走漢，告梁王與扈輒謀反。於是上使使掩捕梁王，囚之雒陽。上赦以為庶人，徙蜀青衣。西至鄭，逢呂后從長安東，道見越。越為呂后泣涕，自言亡罪，呂后詔與俱東。至雒陽，言上，誅之。並誅三族，梟首。其墓在今清苑縣。

唐建中三年，禮儀使顏真卿上奏唐德宗，追封名將六十四人，為之立廟享奠，中有**漢梁王越**。及宋宣和五年，宋室依唐故事，為名將設廟，七十二名將中亦有**越**。
## 據
*《史記》卷九十
*《漢書》卷三十四
分類:漢列傳
歐陽脩

**歐陽脩**，字**永叔**，宋廬陵人，景德四年生。

四歲而孤，母鄭，守節自誓，親誨之學，家貧，至以荻畫地學書。幼敏悟過人，讀書輒成誦。及冠，嶷然有聲，得唐韓愈遺槁，讀而心慕焉。苦志探賾，至忘寢食，必欲并轡絕馳而追與之並。舉進士，南宮第一，擢甲科，調西京推官。入為館閣校勘。范仲淹以言事貶，在廷余靖、尹洙等論救，司諫高若訥以為當黜。脩貽書責之，坐貶夷陵令，稍徙乾德令。

慶曆三年，知諫院。時仁宗更用大臣，杜衍、富弼、韓琦、范仲淹皆在位，增諫官員，用天下名士，脩首在選中。同脩起居注，知制誥，會保州兵亂，以為河北都轉運使。是時，杜衍等相繼以黨議罷去，脩慨然上疏。邪黨益忌，傅致以罪，左遷知滁州，徙揚州、潁州。復學士，留守南京。遷翰林學士，俾脩《唐書》。知嘉祐二年貢舉。時士子尚為險怪奇澀之文，號太學體，脩痛排抑之；場屋之習，從是遂變。加龍圖閣學士、知開封府，改群牧使。《唐書》成，拜禮部侍郎，罷知陳州。

五年，拜樞密副使。六年，參知政事。脩平生與人盡言無隱。及執政，士大夫有所干請，輒面諭可否，雖臺諫官論事，亦必以是非詰之，以是怨誹益眾。帝將追崇濮王，命有司議。脩引《喪服記》，以為：「本生之親，改稱皇伯，歷考前世，皆無典據。」御史呂誨等詆脩。脩求退，罷知亳州。明年，知青州，徙蔡州。脩以風節自持，既數被汙衊，年六十，即連疏乞謝事，帝輒優詔弗許。及請止散青苖錢，為王安石所詆，故求歸愈切。熙寧四年，以太子少師致仕。五年，卒，年六十六，諡曰文忠。

脩始在滁州，號醉翁，晚更號**六一居士**。天資剛勁，見義勇為，雖機穽在前，觸發之不顧。放逐流離，至于再三，志氣自若也。好古嗜學，凡周、漢以降金石遺文、斷編殘簡，一切掇拾，研稽異同，立說于左，的的可表證，謂之《集古錄》。奉詔脩《唐書》紀、志、表，自撰《五代史記》。
## 據
*《宋史》歐陽脩傳
*五代史記
王安石

**王安石**，字**介甫**，宋撫州臨川人，天禧五年生。父益，都官員外郎。

## 傳
安石少好讀書。屬文動筆如飛。曾鞏攜以示歐陽修，修為延譽。擢進士及第，簽書淮南判官。調知鄞縣，起堤堰，決陂塘，為水陸之利；貸穀與民，立息以償，俾新陳相易，邑人便之。文彥博為相。薦試館職，不就。請知常州。移提點江東刑獄，入為度支判官。

安石議論高奇，能以辨博濟其說，果於自用，慨然有矯世變俗之志。於是上萬言書。後當國，其所注措，大抵皆祖此。俄直集賢院。以母憂去，終英宗世，召不赴。安石本楚士，未知名於中朝，以韓、呂二族為巨室，欲借以取重。故深與韓絳、絳弟維及呂公著友，三人更游揚之，名始盛。

神宗即位，命知江寧府。數月，召為翰林學士兼侍講。熙寧元年，始造朝。二年，拜參知政事。上謂曰︰「人以卿但知經術，不曉世務。」安石對曰︰「經術正所以經世務爾。」上問︰「施設何先？」安石曰︰「變風俗，立法度，正方今之所急也。」上以為然。於是設制置三司條例。而農田、青苗、均輸、保甲、免役、市易、保馬、方田諸役相繼並興。由是賦斂愈重，而天下騷然矣。七年春，天下久旱，饑民流離，帝憂形於色。監安上門鄭俠，繪流民，圖以獻，曰︰「旱由安石所致。」帝疑之，遂罷為觀文殿大學士。八年二月，復拜相，封**舒國公**。元豐三年，改封**荊**。哲宗立，加司空。

元祐元年，薨，年六十六，贈太傅。諡曰**文**。

史載，公薨，葬鍾山南麓東三里，故寶公塔與草堂寺間。明初，鍾山南麓獨龍阜玩珠峰為太祖選為陵寢之後，近陵寢之蔣山寺寶公塔、八功德水等古蹟遷之。公及其家墓亦被遷。一曰徙麒麟門，或云復歸江西。

## 作品
### 散文
*《傷仲永》
*《登飛來峰》
*《上仁皇帝言事書》
*《本朝百年無事劄子》
*《答司馬諫議書》
*《材論》
*《遊褒禪山記》
*《讀孟嘗君傳》
*《慈溪縣學記》
*《揚州新園亭記》
*《上人書》
*《祭歐陽文忠公文》

### 詩作
*《明妃曲二首》
*《書湖陰先生壁》
*《棋》
*《泊船瓜洲》
*《與薛肇明弈棋賭》
*《與薛肇明弈棋賭梅花詩輸一首》
*《春夜》
*《北山》
*《葛溪驛》
*《示長安君》
*《郊行》
*《登飛來峰》
*《千秋歲引》
*《梅花》
*《元日》
*《商鞅》
*《蘇秦》
*《胡笳十八拍十八首》
*《夢中作》

### 詞作
*《桂枝香·金陵懷古》
*《南鄉子·自古帝王州》
*《漁家傲·燈火已收正月半》
*《菩薩蠻·數家茅屋閒臨水》
*《清平樂·留春不住》
*《浣溪沙·百畝中庭半是苔》
*《千秋歲引·秋景》
*《菩薩蠻·集句》
*《浪淘沙令·伊呂兩衰翁》

## 宗族
### 家世
*祖：王用之，嘗為衛尉寺丞
*祖母：謝氏，色與容謹，行儉而勤。為婦順，為母慈，相夫教子，頗見其效
*從祖：王貫之，咸平三年進士

### 父母
*父：王益，字損之，嘗為臨江軍判官，生平於南北為數州縣官
*嫡母：徐氏，王益前妻
*生母：吳氏，撫州金溪人，王益繼妻

### 平輩
*長兄：王安仁，徐氏之子，皇祐元年進士
*次兄：王安道，字仁甫，徐氏之子，嘗授衡州軍司法參軍
*四弟：王安國，字平甫，嘗為武昌軍節度推官，西京國子教授
*五弟：王安世，嘗為太平州當塗縣主簿
*六弟：王安上，字純甫
*七弟：王安禮，字和甫，官至尚書左丞
*長妹：嫁與江陰張奎
*次妹：嫁與江陰朱明之
*三妹：嫁與揚州沈季長

### 子女後裔
*長子：王雱，與其父及叔安國並稱「臨川三王」
**嗣子：王棣，歷太僕少卿
*次子：王旁
**子：王桐
***長子：王璹，宣和四年，以廕授宣義郎
***次子：王珏，嘗從北伐、許身國事
*三子：早夭，群牧判官任上所生子
*長女：適天章閣待制吳安持
*次女：適鎮東軍節度使蔡卞
*三女：早夭，於鄞縣所生

## 引據
*范沖等·《神宗實錄》
*脫脫等·《宋史·卷三百二十七·列傳第八十六》
*李燾·《續資治通鑑長編》

分類:宋列傳
老子

**老子**，楚苦縣厲鄉曲仁里人也，姓李，名耳，字伯陽，諡曰聃。

周守藏室之史也。孔子適周，問禮於老子。孔子去，謂弟子曰︰「鳥，吾知其能飛；魚，吾知其能遊；獸，吾知其能走。走者可以為罔，遊者可以為綸，飛者可以為矰。至於龍，吾不能知其乘風雲而上天。吾見老子，其猶龍邪。」

老子修道德，其學以自隱無名為務。居周久之，見周衰，遂去。至關，關令尹喜曰︰「子將隱矣，彊為我著書。於是老子迺著書，言道德之意五千餘言而去，莫知其所終。」

## 傳說
《神仙傳》曰︰「老子者，名重耳，字伯陽，楚國苦縣曲仁里人也。其母感大流星而有娠，雖受氣天然見於李家，猶以李為姓。或云老子先天地生，或云天之精魄，蓋神靈之屬。或云母懷之七十二年乃生，生時剖母左腋而出。生而白首，故謂之老子。或云其母無夫，老子是母家之姓。或云老子之母適至李樹下，而生老子。

生而能言，指李樹曰：以此為我姓。或云上三皇時為元中法師，下三皇時為金闕帝君。伏羲時為鬱華子，神農時為九靈老子，祝融時為廣壽子，黃帝時為廣成子，顓頊時為赤精子，帝嚳時為錄圖子，堯時為務成子，舜時為尹壽子，夏禹時為真行子，殷湯時為錫則子，文王時為文邑先生。一云守藏史，或云在越為范蠡，在齊為鴟夷子，在吳為陶朱公，皆見於群書，不出神仙正經，未可據也。
葛稚川云洪以為，老子若是天之精神，當無世不出，俯尊就卑，委逸就勞，背澄清而入臭濁，棄天官而受人爵也。夫有天地則有道術，道術之士何時暫乏，是以伏羲以來至於三代顯名，道術世世有之，何必常是一老子也。皆由晚學之徒好奇尚異，欲推崇老子，故有此說。其實論之，老子蓋得道之尤精，非異類也。」

## 評
* 秦獻公曰︰「世之學老子者則絀儒學，儒學亦絀老子。道不同不相為謀，豈謂是邪。李耳無為自化，清靜自正。」
* 太史公曰︰「老子所貴道，虛無，因應變化於無為，故著書辭稱微妙難識。」
* Wolfgang Kosack:*Laotse Von der Kraft und Vom Sinn*. Buch der Sinnsprüche in 81 Abschnitten und 2 Teilen. Uebertragen aus den Seidentexten zu Ma Wang Dui  Christoph Brunner, Basel 2014. ISBN 978-3-906206-18-9.

## 另見
* 道德經
* 道家
* 道教

## 據
* 《史記·老子列傳》
南陽市

**南陽市**在河南西南，略云**宛**，亦稱「南都」。環宛皆山，氣候宜人。宛邑置於東經百十度之右，北緯卅度餘二居其上。群山環之，是以謂之「碗」也。伏牛北臥，漢水南依，南陽謂之呼也。方圓三百里，山丘均佔三分有一，良田千萬畝，人口千萬餘，河南之大城也。
南陽地乃三江源也，淮河東流桐柏，唐白河南注漢水，南召北亦數黃河，丹江口更為南水北調之源頭。山九架落宛中，名謂：豐山、隱山、蒲山、獨山、羊磨山、紫山、遮山、塔子山宛城之北十里有一孤山，名曰獨山，美玉蘊含其中，更為中國四大名玉之一，有戲劇曰宛梆，豫劇一支，鼎盛於明清，延續至今，未嘗衰也。南陽人皆以麵為主食，晨昏飲汁，當午食麵，饃菜相配。今有[荊楚故都龍城丹陽在宛西淅川，下寺存春秋楚墓群，南召有楚長城遺址。至漢鼎盛，南陽「四聖」有三皆出於此朝，今有「智聖」諸葛亮武侯祠、「科聖」張衡墓祠、「醫聖」張仲景醫聖祠。漢韻之精華，乃漢石刻畫，存乎漢畫舘中。三顧茅廬之諸葛草盧，火燒新野博望坡遺址，諸葛亮劉備新野論政之漢議事臺，關公拴馬之漢桑城，劉禪生地太子閣。

## 沿革
夏初，鄧為禹都。古謂「申呂之國」，商周之年含申、鄧、謝諸國。戰國末為秦所據。秦昭王三十五年，設南陽郡。前漢置南陽郡，轄境自河南熊耳山以南至湖北大湖山以北。後漢謂之「南都」，當是時乃第二大都。公元一九四八年國軍敗離宛邑，中原紅軍得南陽。一九九四年撤地設市，南陽大城之雛形具備。

## 政區

宛市下轄一市二區十縣百餘
鄉鎮。
*臥龍：諸葛孔明躬耕之地。南陽城西高崗密林，人稱臥龍崗，相傳諸葛亮曾躬耕于此，今留有南陽諸葛盧。
*宛城：南陽簡稱宛，因此得名宛城，
*鄧州：古鄧國國都之地。醫聖張仲景之故里。范仲淹于花洲書院寫下名篇《岳陽樓記》。
*鎮平：古涅陽。
*内鄉：今留有舉國最全之古縣衙。
*西峽：伏牛山明珠，恐龍蛋化石舉世震驚。
*淅川：古丹陽。南水北調之源也。
*桐柏：桐柏山腹地，淮河源也。
*唐河：古唐州。有泗洲佛塔。
*方城：今宛東工業重鎮，交通要道也。
*社旗：古賒店。明清時中原商賈重鎮，賒店古鎮會館群。
*南召：石人山南麓重鎮。
*新野：南陽、襄陽間之要道。三國時，曾火燒新野。今留有漢議事臺、漢桑城。

### 郵傳
洛湛、寧西二路交於宛邑，皆為中國「八縱八橫」之要道。洛湛鐵路貫穿南北，北起洛陽，南經襄陽，直止兩廣。寧西鐵路縱橫東西，東起南京，西至西安。
*洛湛鐵道南陽境之内：南召-南陽-鄧州
*寧西鐵道南陽境之内：桐柏-唐河-南陽-鎮平-内鄉-西峽
國道、省道、高速公路三網交錯互通，是使南陽集聚通驛之便也。高速公路更為宛城騰飛之力，通鄭州、聯洛陽、牽上海、至西安、達襄陽，至公元二〇一〇年，高速公路通車程將至七百公里。
城東有姜營機場，直飛京、滬、穗、深、桂等都會。

### 大學
*南陽理工學院
*南陽師範學院
*南陽醫專

### 中學
*南陽一中
*河南油田高级中學
*南陽八中
*南陽三中
*南陽二中
*鎮平一中
*南陽五中

### 新城
*火車新驛延向西。
*白河三橋通往南。
*高新北區高樓立。
*行政新區指向東。
*南陽鎮平一體化。

*名山：
**伏牛山世界地質公園：八百里伏牛乃秦嶺之餘脈，中國地理之中心，南北分於此，東西地階穿於次，分隔黃河長江，淮河之源，中國中央造山系之中心，世界最大恐龍蛋化石群之發現地，亞洲最大水庫丹江口更乃南水北調之源頭。風光於此相融，奇觀於此相會，牛郎織女相識於此，中國之名山也。
**石人山：其山為南陽、平頂山兩市之界。
**獨山：宛城之北有孤山，其名為獨山，山中蘊美玉。為當地之聖山，三月三，上獨山。
**桐柏山：

*名水：
**丹江口：水域之廣冠蓋亞洲，清淨而甘甜，南水北調之源也。
**鴨河口：
**麒麟湖：宛城北三十裏有一湖，形似麒麟，故名。
**白河：又名**淯**水，乃次地之第一大河，流經宛城，土人謂之母親河。源自伏牛山，鴨河口乃其上游，下游於新野與唐河相會成唐白河，南於襄陽注之漢水。

## 他典
*宛邑衛星照片
*南陽市政府 
*南陽電視臺 
*南陽百度論壇 
*南陽諸葛盧圖片
*南陽臥龍都市之聲討論之論壇
秦王子嬰

**秦王子嬰**，一說諱**嬰**，秦宗室也。

始皇帝崩，少子胡亥矯詔自立，寵信趙高以為相，大誅先帝舊臣李斯、蒙恬及諸公子。子嬰嘗止之，不聽。

高弒二世欲自王，恐群臣不許，遂立子嬰。高以六國復，不宜稱皇帝，故稱秦王。高謀引亂軍入咸陽，并盡誅秦室，以圖王位。王遂夷高族，時立五日。

沛公入關，駐灞上，使人勸降。王自綁縛，持節出降，秦亡，南面僅四十六日。越月，項羽入關，沛公部曹無傷說曰沛公將以子嬰為相，自王關中。羽遂屠咸陽，誅子嬰。

亦稱**秦三世**，以子嬰繼二世王秦也。

## 評

賈誼以為子嬰若得庸主之材，並庸人之輔，即可保關中，秦不免於亡。太史公同之。

班固則以為，二世間秦國運已衰，子嬰之誅趙高乃儘其力以救，是可貴也。故曰：「吾讀《秦紀》，至於子嬰車裂趙高，未嘗不健其決、憐其志。嬰死生之義備矣。」

## 身世

據史記，子嬰身世有三說：

一曰二世兄子。出秦始皇本紀：「立二世之兄子嬰為秦王。」此以為王諱嬰也。

一曰始皇弟。出李斯列傳：「高自知天弗與，群臣弗許，乃召始皇弟，授之璽。子嬰即位，患之，乃稱疾不聽事，與宦者韓談及其子謀殺高。」

一曰二世兄。亦出秦始皇本紀：「立二世之兄子嬰為秦王。」此以為王諱子嬰也。

自班固起至近代，多采二世兄子之說。

又論者持始皇弟說，蓋子嬰之材非二世兄及以下所及。秦始皇本紀言子嬰與其子二人謀高，故曰子嬰之年，非始皇孫。

## 據
* 司馬遷《史記》
** 秦始皇本紀第六
** 項羽本紀第七
** 李斯列傳第二十七
** 蒙恬列傳第二十八
* 《漢書》
** 高帝紀第一
朝鮮王國

**朝鮮國**，古國也，在今朝鮮半島。

洪武二年，高麗王顓表明太祖即位，賜以金印、誥命，封高麗國王。二十五年，其門下侍郎李成桂主國事，更名旦，遷都漢城。遣使大明請改國號，太祖詔國號曰朝鮮，取其**朝日鮮明**之意也。其國分八道，分統府州郡縣。又按丘濬曰︰「高麗自晉代建國，至是，八百餘年，始易三姓。在唐前所謂高麗者，止是一國。五代後，乃併三韓百濟而一之，在勝國時，猶有耽羅，今耽羅亦為所有。其土壤比隋、唐時，已數倍矣。然其國頗尚禮義，安分自守。入國朝以來，恭順朝廷，四時朝貢，蓋得小國事大之禮。」

其政體有類中國，行兩班制，附議政院、六曹。世宗頒訓民正音，文字始異乎中國。自太宗以降，鮮有兵事，然豐臣秀吉混一東瀛，俄興兵犯境，旋陷之，請援於明。神宗遂令遼東總兵李如松統兵救之，歷六載，大破之，倭寇遂退。及清興，敗朝鮮，復為屬國。逾二百載，無外患。及至近世，甲午戰終，清敗於日本，馬關訂約，遂自立稱帝，號**[[大韓帝國]]**，歷二世，倂於日本。享國五百餘載，凡二十七主。

倭人據朝鮮之境，廢韓皇坧為李王，太上皇熙為李太王。倭人遂以李為氏，呼是國曰**李氏朝鮮**。至朝鮮獨立，韓人以為恥，乃正名曰**朝鮮王朝**。今北韓之人獨呼之曰**朝鮮封建王朝**者，蓋諱金氏三代世襲之制也。

## 歷代國王




## 政區

其國八道，中曰京畿；東曰江原，本濊貊地；西曰黃海，古朝鮮馬韓舊地。南曰全羅，本卞韓地。東南曰慶尚，乃辰韓地。西南曰忠清，皆古馬韓域。東北曰咸鏡，本高句麗地。西北曰平安，本朝鮮故地。分統郡府州縣。其忠清、慶尚、全羅三道，地廣物眾，州縣雄巨、咸鏡二道，境接韎鞨東，西南瀕海，北鄰女真，西北抵鴨綠江，東西二千里，南北四千里。

## 山川
大興洞︰在天磨聖，居兩山之間，樹木蓊鬱，泉石光潔，夏則綠陰蓋地，水蓮花開清香滿洞，秋則赤楓，黃葉倒映水底，真佳景也。

朴淵︰在天磨聖，居兩山之間，狀若石甕，窺之正黑，有盤石涌出，中心曰島巖，水赴絕壁，怒瀑下垂，可十餘丈，宛如白虹映空，飛雪灑矼，霆奔電激，聲震天地。《傳》云：昔有朴進士者，吹笛淵上，龍女感之，引以為夫。故名朴淵。

五冠山︰在京畿長湍府西三十里，山頂有五峰團圓如冠故名，有高麗人事母至孝，居山下去京三十里，朝出暮歸，告面定省不少衰，歎息母老作木雞歌名曰五冠山，曲傳於樂譜山下，有靈通寺洞府深邃山勢週遭流水縵迴，樹木蓊鬱，其西樓勝概為松都第一。

俗離山︰在忠清道報國縣東，九峰突起，亦名九峰山。新羅時稱俗離嶽，躋中祀山頂，有文藏臺，疊石天成，贔屭聳空，其高不知幾丈，其廣可坐三千人。臺上有坎如鑊，其中有水混混，旱不縮，雨不肥。分為三派，流注半空。一派東流為洛東江，一派南流為錦江，一派西流而北，為達川，入於金遷山下，有八橋九遙之號。山之兩岸紆餘開豁，自此至彼，望之遙遙，疑其地盡。而至，則又遙遙，如此九轉，乃抵於法住寺，故名九遙。九遙之中，一水迴環曲轉，每曲有橋，總八，故名八橋。第一橋曰水精橋，橋上有飛閣人從閣中行。

冰山︰在慶尚道義城縣東西四十里，大巖下有石穴，穴口高三尺，廣四尺八寸，橫入五尺一寸，是謂風穴，又有穴在岩底直下廣一丈，深可量處才一丈，其下回曲深淺難量，立夏後冰始凝，極熱則冰堅，霾雨則冰釋。春秋不寒不熱，冬則溫氣如春是謂冰穴。

動石︰九井峰下有三石，特立層岩之上，高可丈餘，周可十圍，西負山顛，東臨絕壁，其重雖用千百人不能動搖，而一人搖之，則欲墜而不墜，故亦稱靈石。郡之名以此。

青鶴洞︰在智異山中，路甚隘狹，纔通一線，人乃曲躬而行，經數里許，乃得虛曠之境。四隅皆良田沃壤，宜播植，唯青鶴栖息其中，故以名焉。蓋古之遁世者所居。頹垣壞塹猶在。諺傳崔致遠所遊處。

浦口山︰在江原道高城郡東九里，高城浦有岩斗起，層疊如階，其上可坐百餘人，岩北又有一峰皆石，東望海中五里許，有石峰如列屏，峰下有石，龍拏虎攫，奇怪異常。又有二石，相對如人偶語，石皆白色輝映，碧海望之如畫。

三日浦︰在高城北七八里外，有重峰疊嶂合包，而內有三十六峰，洞壑清幽，松石奇古，水中有小島，蒼石盤陀，其上虯松鋪陰，梨花亂開，湖水明瑩可鑑，非煙火食者所堪。

寒溪山︰在江原道麟蹄縣東五十里，山上有城有川，自城中流出，即成瀑布，而下懸流數百尺，望之如白虹垂天。自圓通驛而東，左右皆大山洞府，深邃谿水縱橫，而渡者三十六，樹木如簀，上竦雲霄，旁無橫枝，松柏尢高，不見其巔。又其南峰作絕壁，其高千仞，奇怪莫狀，禽鳥不能飛度。其下清泉，觸岩成潭，盤石平衍可坐。又東數里，洞口甚狹，細徑緣岩，竅穴谽谺，峰巒峭拔，如龍拏虎攫，如累層臺者無數。其形勝甲於嶺西。

萬瀑洞︰在金剛山中，百道流泉，瀉出谷中，其狀非一，故名。谷口有峰，曰五人峰，人言青鶴棲，其隈有一泓曰觀音潭。潭畔崖蒼苔滑足，人皆挽藤蔓乃得過，其名曰手巾崖，石心有凹如杵臼，諺傳觀音浣處，至普德窟前，飛湍縈石，來觸崖窾，飛雪噴激，晴晝欲暝，石底水蔚如翠藍。又數步怒瀑飛珠，散雪噴薄而下。其大者凡十二層，其小者不可勝計，故曰萬瀑洞，其下曰珠淵，又有一石形如龜伏潭中，曰龜潭，又有一潭深不可測，曰火龍潭，其上有峰曰獅子岩，洞有普德窟鑿絕壁，架板立銅柱於外，以構小屋三楹于其上，名曰觀音閣。拘以鐵鎖，釘於岩石，浮在空中，人登則搖，中置佛函，飾以珠玉，外施鐵銅，以防手觸。

祥雲亭︰在江原道，傍海，有長松連十里，蒼翠成陰仰不見白日，松間無雜卉，惟有躑躅盛開，爛如紅錦。

叢石亭︰在江原道通州郡北，有數十石柱高可八九丈，離立海中石皆六稜如削，玉方直平如中繩墨者凡四據，亭在海岸，臨叢石故名，諺傳新羅、述郎南、郎永、郎安、祥遊賞于此，號稱四仙。

嶺南樓︰在慶尚道密陽府館東山腰，倚郭而構，三面敞豁，登覽曠然。下有長江，江外有大野，野有栗林，蒼翠，極目江流，屈曲蜿蜒而長，隱見長林間，虹明繡錯，殆非人境。其勝覽為嶺南第一。東有望湖堂，西有臨鏡軒，皆極灑落，萬波息笛。新羅神文王時，東海中有小山，浮水隨波往來。王異之，泛海入其山上，有一竿竹，命作笛，吹此笛，則兵退。病愈，旱雨，雨晴，風定，波平，號萬波息笛，歷代寶之。至孝昭王，加號萬萬波波息笛。今亡矣。

井田︰在平壤府外，城內箕子區畫井田，遺跡宛然。

## 備注


## 據
* 《三才圖會》·朝鮮圖
* 《明一統志》·朝鮮土產考

## 參見
* 古朝鮮
* 大韓帝國
* 朝鮮民主主義人民共和國
* 大韓民國
廣開土王

**高句麗廣開土王**，姓高氏，諱**談德**，又曰**好太王**、**永樂大王**，故國壤王之子。今韓人稱之**廣開土大王**。生而雄偉，有儻之志，故國壤王三年，立為太子。八年，王薨，太子即位。秋七月，南伐百濟，拔十城；九月，北伐契丹，虜男女五百口，又招諭本國陷沒民口一萬而歸；冬十月，攻陷百濟關彌城，其城四面峭絕，海水環繞，王分軍七道，攻擊二十日，乃拔。

二年，秋八月，百濟侵南邊，命將拒之，創九寺於平壤。

三年，秋七月，百濟來侵，王率精騎五千，逆擊敗之，餘寇夜走；八月，築國南七城，以備百濟之寇。

四年，秋八月，王與百濟戰於水之上，大敗之，虜獲八千餘級。

九年，春正月，王遣使入燕朝貢；二月，燕王盛，以王禮慢，自將兵三萬襲之，以驃騎大將軍慕容熙為前鋒，拔新城、南蘇二城，拓地七百餘里，徙五千餘戶而還。

十一年，王遣兵攻宿軍，燕平州刺史慕容歸棄城走。

十三年，冬十一月，出師侵燕。

十四年，春正月，燕王熙來攻遼東城，且陷，熙命將士︰「毋得先登，俟平其城，朕與皇后乘而入。」由是，城中得嚴備，卒不克而還。

十五年，秋七月，蝗旱；冬十二月，燕王熙襲契丹，至北，畏契丹之衆，欲還。遂棄輜重，輕兵襲高句麗，燕軍行三千餘里，士馬疲凍，死者屬路，攻木底城，不克而還。

十六年，春二月，增修宮闕。

十七年，春三月，遣使北燕，且叙宗族。北燕王雲，遣侍御史李拔報之，雲祖父高和，句麗之支庶，自云高陽氏之苗裔，故以高為氏焉，慕容寶之為太子，雲以武藝，侍東宮，寶子之，賜姓慕容氏。

十八年，夏四月，立王子巨連為太子；秋七月，築國東禿山等六城，移平壤民戶；八月，王南巡。

二十二年，冬十月，王薨，號為廣開土王。

## 據
* 《三國史記》卷第十八·高句麗本紀第六·廣開土王
爪哇語

**爪哇語**（爪哇文：**Basa jawa**或作**Basa jawi**）者，印尼爪哇島中與東區之語，今有七千五百五十萬人以為母語，為世第十二大語言矣。

爪哇語為南島語系語言，似於印尼與及馬來語，而爪哇語母語者多亦可操印尼語，以之為公事商用語，及語於印尼他族人之用也。

爪哇語母語者亦多見於馬來西亞，於雪蘭莪與柔佛二州為至多，然爪哇語不可通與馬來語矣；而新喀里多尼亞與蘇利南共和國亦有人操爪哇語也。
漢語

**漢語**者，漢人之言也。蓋華夏地方廣遠，山河數列，海內習用，方音殊異。以中國人多，以漢語為母語者亦眾，合以十億計，普世之五一。
## 音韻
漢語一字一音，一音可分為聲、韻、調。漢字多不表音，故初用「讀若某」。後佛教東傳，得梵文而知反切，乃用以標音。近世，創注音符號及漢語拼音，以明音韻。
## 語法
漢語為孤立語、或曰分析語，此謂詞彙無格、態、性、數之變。唯示以語序之先後及虛字之用而達意。

語序為：主謂賓，偏次先於正次。於數數，必附量詞於數後。各方言語法略異，故白話文之行可亂文字。乃以國語語法為白話文語法。

古者語法，同乎文言。
## 文字

三代以降，漢字初成。秦以書同文，必用小篆，其後偶有數變，用之不更至民季，共和國立，納昔錢玄同所倡簡字法，加以矯正，遂成今制，曰簡化字，今中國大陸、新加坡、馬來西亞行之。香港、澳門、臺灣仍因舊制，書傳統漢字。

近代西學東傳，亦有以拉丁字母記音者，法式歧異。至共和國立，創拼音，授之於小學。初，國人頗思廢漢字，後以同音多，拉丁文字無象形之用，遂止。
## 沿革
三代之時，天下有國千萬，言語不通。周既王，始有雅言。諸子著作，皆以雅言。及周道微，天下紛亂，言語異聲，文字異形。尤是楚語至不同也。秦始皇帝混一車書，獨用秦篆，各地方言日合。然至於許慎之世，說文解字之所錄，亦有同義而音異之字，多有「某地曰某為某」之訓。蓋天下文字雖一，而言語未統也。此上古音也。古之語法、語音異乎於今，可見諸尚書、詩經等。亦有殷甲骨、周鐘鼎、秦漢冊簡者，皆為所用。

魏晉之世，北族南面，雖魏孝文帝力主洛音，而古音已變，詩始不得押韻。中原漢胡雜合，而成唐音，為中古之音。於南國，衣冠之南渡，亦有吳音混於正音者。此世樂府有吳曲、西州曲之分，蓋亦異音之故也。

宋季，中原復為胡君，語音大變。四聲缺入，派為三聲。唯江南淪陷不足百年，語音未大變也。明初都應天，永樂間北遷，百官隨同，江左之音復入燕地。以後四百年皆都北京，遂以為國語矣。

及中華人民共和國立，以國語為普通話，舉世皆以其漢語之正音。實其正音以國語稍改而成，國民政府遷臺，用其國語至今未廢。然分立五十年，習用亦異也。大異者，舉凡兒化韻之用，外來詞之源，王畿方言之不同，亦成其異也。

於地方，雖有國語，實方言殊音甚多，惟學校、典禮多用正音。

今世，以漢語為官話者，有中國、新加坡、聯合國。隨中國國力日蓄，萬國習之者眾，以利來華遊學仕商。
## 方言
蓋漢語歧甚，遠者異域不相通，近者十里音不同。然文惟一，為世所稀見。

以語言學分，言不通即非一語。且語法各異，故有漢語為一語族之論。漢語諸言，概分如下：
*官話，聞之中原、巴蜀、江北，滿蒙疆人亦多用之。今中國大陸之普通話、臺灣之國語、南洋之華語皆宗京師片。
*吳語，聞之吳越之地，昔宗蘇州話，今宗上海話。
*閩語，聞之閩臺之地，瓊文之民亦操之，其中分閩北、閩東、閩南、閩中、莆仙，五語各不相通。
*粵語，聞之嶺南，至於海外。廣州話為宗。
*客語，聞之南境，為客家人之言，梅州話為宗。
*湘語，聞之楚南。分新老二派。長沙、雙峰話為宗。
*贛語，聞之江西，南昌話為宗。
*徽語，聞之皖南，徽州話為宗。今或以之為吳語之別種。
*晉語，聞之晉北、陝北、雲中等處，太原話為宗。
官話復分數種，以下次第：
*東北官話，聞之東北，宗瀋陽話。
*北京官話，聞之北京，東北，新疆之一部，宗北京話。
*江淮官話，聞之蘇中蘇北之大部，蘇南之一部及皖中，宗揚州話，以其地雜吳語，兩者相生，或謂淮語。明代以之為國語。
*西南官話，聞之川，桂，滇，貴，宗成都話。
*中原官話，聞之中原，關中，魯南。各地或有別種。宗洛陽話、西安話。
*冀魯官話，聞之冀，魯。宗濟南話。
*蘭銀官話，聞之隴上，寧夏。宗蘭州話。
*膠遼官話，聞之齊東，遼南，東北之一部。學界多宗煙臺話。
以下諸言皆從屬不明：
*廣西平話，聞之廣西山村，或以之為粵語之別種。
*韶州土話、湘南土話，聞之五嶺南北，或言二者皆近平話，或從湘南土話於湘語。
*瓦鄉話，聞之湘西沅水谷地，壟斷山絕，漢苗雜居，故甚異於官音，或以為湘語之別種。
## 書典
*《康熙大字典》
*《廣韻》
*《說文解字》
## 進學
*《在線英漢字典》 
*《康熙大字典》
*《常用國字標準字體筆順手冊》
*《在線漢語字典》

* 《漢語，你好！》遠程教育網 

*漢語方言列表
*字海網、葉典網
宗愛

**宗愛**，北魏人，不知其所由來，以罪為閹人，歷碎職至中常侍。正平元年正月，北魏世祖大會於江上，班賞群臣，以愛為秦郡公。

恭宗之監國也，每事精察。愛天性險暴，行多非法，恭宗每銜之。給事仇尼道盛、侍郎任平城等任事東宮，微為權勢，世祖頗聞之。二人與愛並不睦。為懼道盛等案其事，遂構告其罪。詔斬道盛等於都街。時世祖震怒，恭宗遂以憂薨。是後，世祖追悼恭宗，愛懼誅，遂謀逆。二年春，世祖暴崩，愛所為也。

尚書左僕射蘭延、侍中吳興公和疋議以高宗沖幼，欲立長子，徵秦王翰置之祕室。愛知其謀。始愛負罪於東宮，而與吳王余素協，乃密迎余自中宮便門入，矯皇后命徵延等。入以次收縛，斬於殿堂。執秦王翰，殺之於永巷而立余。余以愛為大司馬、大將軍、太師、都督中外諸軍事，領中祕書，封馮翊王。愛既立余，位居元輔，錄三省，兼總戎禁，坐召公卿，權恣日甚，內憚之。群情咸以為愛必有趙高、閻樂之禍，余疑之，遂謀奪其權。愛憤怒，使小黃門賈周等夜殺余。

高宗立，誅愛、周等，皆具五刑，夷三族。

## 據
*《魏書·宗愛傳》
周顗

**晉武成康侯周顗**字伯仁，浚之子也，晉武帝泰始五年生。少有重名，襲父爵武城侯，拜祕書郎，累遷尚書吏部郎。

元帝初鎮江左，請為軍諮祭酒，出為荊州刺史，召為揚武將軍。中興建，補吏部尚書。頃之，以醉酒為有司所糾，白衣領職。太興初，更拜太子少傅，轉尚書左僕射，尋為護軍將軍。

初，顗以雅望獲海內盛名，後頗以酒失，為僕射，略無醒日，時人號為三日僕射。及王敦構逆，王師敗績，與戴若思俱被收，遂於石頭南門外石上害之，時年五十四。

敦素憚顗，每見顗輒面熱，雖復冬月，扇面手不得休。敦使繆坦籍顗家，收得素簏數枚，盛故絮而已，酒五甕，米數石，在官者服其清約。敦卒後，諡曰康，子閔、恬、頤。

## 伯仁
初，敦之舉兵也，劉隗勸帝盡除諸王，司空王導率群從詣闕請罪，值顗將入，導呼顗謂曰︰「伯仁，以百口累卿。」顗直入不顧。既見帝，言導忠誠，申救甚至，帝納其言。

顗喜飲酒，致醉而出。導猶在門，又呼顗。顗不與言，顧左右曰︰「今年殺諸賊奴，取金印如斗大繫肘。」既出，又上表明導，言甚切至。導不知救己，而甚銜之。

敦既得志，問導曰︰「周顗、戴若思南北之望，當登三司，無所疑也。」導不答。又曰︰「若不三司，便應令僕邪。又不答。」敦曰︰「若不爾，正當誅爾。」導又無言。導後料檢中書故事，見顗表救己，殷勤款至。導執表流涕，悲不自勝，告其諸子曰︰「吾雖不殺伯仁，伯仁由我而死。幽冥之中，負此良友。」

## 據
*《晉書·周顗傳》
金蛙王

**東扶餘金蛙王**，姓解氏，諱金蛙，又曰**金蝸王**，父王解夫婁。

其父年老無子，祭山川求嗣。其所御馬至鯤淵，見大石，相對流淚，王怪之，使人轉其石，有小兒，金色蛙形（蛙，一作蝸）。王喜曰︰「此乃天賚我令胤乎？」乃收而養之，名曰金蛙。及其長，立為太子，後其相阿蘭弗曰︰「日者天降我曰︰『將使吾子孫立國於此，汝其避之，東海之濱有地，號曰迦葉原，土壤膏腴宜五穀，可都也。』」阿蘭弗遂勸王，移都於彼，國號東扶餘，其舊都有人，不知所從來，自稱天帝子解慕漱，來都焉，及解夫婁薨，金蛙嗣位。

於是時，得女子於太白山南優渤水。問之，曰︰「我是河伯之女，名柳花，與諸弟出遊，時有一男子，自言天帝子解慕漱，誘我於熊心山下鴨邊室中私之，即往不返，父母責我無媒而從人，遂謫居優渤水。」金蛙異之，幽閉於室中，為日所，引身避之，日影又逐而之，因而有孕，生一卵，大如五升許，王棄之與犬豕，皆不食；又棄之路中，牛馬避之；後棄之野，鳥覆翼之；王欲剖之，不能破；遂還其母，其母以物裹之，置於暖處，有一男兒，破殼而出，骨表英奇。年甫七歲，嶷然異常，自作弓矢射之，百發百中，扶餘俗語，善射為朱蒙，故以名云。

後朱蒙去國，立國卒本，號高句麗。而柳花終薨於東扶餘，金蛙以太后禮葬之，並立神廟。朱蒙亦遣使東扶餘，饋方物，以報其德。

後金蛙薨，以長子帶素繼位。

## 據
*《三國史記》·卷第十三·高句麗本紀第一·始祖東明聖王
*《三國遺事》·卷一
宋

**宋**，周諸侯也，子姓。始紂庶兄微子啟，都亳，故商土也。

武王克殷，封紂子武庚於殷，以示不絕其祀。三監亂後，周公旦封康叔於殷，以治順民；營洛邑，以鎮頑民。封微子啟於商丘，國號宋，仍示不絕。

春秋之世，宋執強，其民甚好戰。襄公圖繼齊桓而霸，戰以仁義，不斬二毛、不擊渡河，為楚所敗，不成。

戰國中，為齊所滅。
## 宋世系
*宋微子啟
*宋微仲衍
*宋公稽
*宋丁公申
*宋湣公共
*宋煬公熙
*宋厲公鮒祀
*宋釐公舉
*宋惠公琤
*宋哀公
*宋戴公撝
*宋武公司空
*宋宣公力
*宋穆公和
*宋殤公與夷
*宋莊公馮
*宋湣公捷
*宋廢公游
*宋桓公禦說
*宋襄公玆甫
*宋成公王臣
*宋廢公禦
*宋昭公杵臼
*宋文公鮑革
*宋共公瑕
*宋平公成
*宋元公佐
*宋景公頭曼
*宋昭公特
*宋悼公購由
*宋休公田
*宋桓公辟兵
戴氏專政
*宋剔成君剔成肝
戴偃奪國，稱王
*宋康王偃
為齊所滅
齊

*周諸侯國，閱**[[姜齊]]**；
*周諸侯國，閱**[[田齊]]**；
*南朝有齊，閱**[[蕭齊]]**；
*北朝有齊，閱**[[北齊]]**；
*黃巢所立之**[[大齊]]**；
*中國姓氏，閱**[[齊氏]]**。
***[[齊部]]**
*齊地，今**[[山東省]]**一部。
***[[齊郡]]**，自秦降至唐皆有之。
***[[齊齊哈爾市]]**，略字「齊」。
田齊

**齊**，周諸侯也，媯姓田氏。出陳公子完之後田氏。蓋竊姜氏之位而立。戰國間為七雄。終為秦所滅。秦亂，復國。至漢初為高帝所滅。

## 齊王
* 田齊太公和
* 田齊桓公午
* 齊威王
* 齊宣王
* 齊愍王
* 齊襄王
* 齊王建
* 秦一六國
* 齊王儋
* 齊王假
* 齊王市
* 齊王都
* 齊王榮
* 王假復辟
* 齊王廣
* 齊王橫亡於漢
王連

**王連**字**文儀**，漢南陽人也。

劉璋入蜀時，為梓潼令。劉備起事葭萌，進軍來南，連閉城不降，備義之，不強逼也。及成都既平，以連為什邡令，轉在廣都，所居有績。遷司鹽校尉，較鹽鐵之利，利入甚多，有裨國用，於是簡取良才以為官屬，若呂乂、杜祺、劉幹，終皆至大官，自連所拔也。遷蜀郡太守、興業將軍，領鹽府如故。建興元年，拜屯騎校尉，領丞相長史，封平陽亭侯。時南方諸郡不賓，諸葛亮將自征之，連諫曰：「此不毛之地，疫癘之鄉，不宜以一國之望，冒險而行。」亮慮諸將才不及己，意欲必往而連言輒懇至，故停留者久之。連卒。子**山**嗣，官至江陽太守。

## 評
*三國志評曰：王連固節不移。

## 據
*三國志·蜀志·霍王向張楊費傳
向朗

**漢顯明亭侯向朗**字**巨達**，漢襄陽宜城人也。

初，荊州牧劉表以為臨沮長。表卒，歸劉備。備定江南，使朗督秭歸、夷道、巫山、夷陵四縣軍民事。益州既定，以朗為巴西太守，頃之轉任牂牁，又徙房陵。

後主踐祚，為步兵校尉，代王連領丞相長史。丞相諸葛亮南征，朗留統後事。五年，隨亮漢中。朗素與馬謖善，謖逃亡，朗知情不舉，亮恨之，免官還成都。數年，為光祿勳。亮卒後徙左將軍，追論舊功，封顯明亭侯，位特進。

初，朗少時雖涉獵文學，然不治素檢，以吏能稱。自去長史，優遊無事垂三十年，乃更潛心典籍，孜孜不倦。年逾八十，猶手自校書，刊定謬誤，積聚篇卷，於時最多。開門接賓，誘納後進，但講論古義，不幹時事，以是見稱。上自執政，下及童冠，皆敬重焉。延熙十年卒。子**條**嗣，為御史中丞。

## 評
*三國志評曰：向朗好學不倦。

## 據
*三國志·蜀志·霍王向張楊費傳
地圖

**地圖**，以算術之法而畫，而後從簡誌符，自然、人文，悉載紙上。地者，輿也。故古亦謂之**輿圖**。昔者地圖悉二維，特載其縱橫而已。後亦有三維之地圖，載乎計算機。地圖既刊，車輿船艦可以行，商賈貿易可以通。
## 古今

地圖源始，蓋可溯至石世。地圖之雛形，見於安納托利亞之域，在土爾其南，其時蓋公元前六千年。今地圖純爲格致之學。然古者泰西，地圖則神學之畛域。古之地圖，繫三才於一紙。如中古基督教有「T-O地圖」，置其聖地耶路撒冷於中央，喻天下皆上帝之軀體也。

中華之地圖，始於先秦，載於《左傳》《山海經》。時西周立，召公畫圖以建洛邑。《周官》曰：「地訟，以圖正之。」此用地圖以封邦建國之謂。《管子》曰：「凡兵主者，要先審之地圖。」又曰：「行軍襲邑，舉錯知先後，不失地利。」《戰國策》載荊軻秦王事，荊軻即進地圖以近秦王。晉裴秀作《禹貢地域十八篇》，創「製圖六體」，奠中華地圖之基。

玄攡輿地，以得山川形貌城池周道云者，此「概括地圖」也，又名「綜合製圖」。今有通運圖、航行圖、鐵道圖、旅行圖，各地測繪之，然後售世。地圖亦用諸兵戎。夫方今製圖之法，始於地理大發現。後有軍事圖，格致之風，用是興盛，遂有專題地圖。宇內萬國，其爭訟媾和，亦見乎地圖。故畫界之所以，亦聽政治之好惡，用抑揚主權。至地圖之製作、使用云者，亦可研究，此地圖學也。

## 方位

古中國之地圖，嘗用南上北下東左西右之制，後迺更作北上南下西左東右。

泰西舊圖，多以上為北。然特例如下：
*極地之圖，以中心為極。 
*航行之圖，常以方位投影編之。 
*特殊之圖，以相異投影制，其方位從經緯。
*古者，非西方地圖，其表示方位之法各異。 
*南半球諸國，以南爲上。
*亦有含指標之圖。
## 比例

輿圖者，縮地以爲袖珍。故常置比例尺，以知其實距。比例尺愈大，其圖愈詳。比例尺之形也有四：數、文、圖、非常。
*數：以阿拉伯數書之。如「1:10000」或「1/10000」。
*文：以漢字書之。如：「萬分之一」，抑「圖中一公分等於實地一公里」。
*圖：以線段之形，表長之距。
*非常：非常形以示之。譬「變比例尺」及「無級別比例尺」。
## 投影

大輿若丸，不可平之。故欲現山河於地圖，必以算術之法畫之。是為地圖投影，或曰投影法。

投影。虛構平面於輿地之外。輿地有其表，則變地表之狀，載於此面，遂得地圖。故無投影，無得地圖。然既投影，毋可不變長、形、面，故投影與變形並存。

今投影之法多矣。以眾之意分之，為方位、圓柱、圓錐、偽方位、偽圓柱、偽圓錐、多圓錐、等角、等積，如此云云。
## 據
*《地圖設計與編繪》。祝國瑞、郭禮珍、尹貢白、徐永利纂。武漢大學出版社。西曆二〇〇一年。ISBN 7-307-03285-6。
*《新編地圖學教程》。蔡孟裔、毛贊猷、田德森、周占鰲纂。高等教育出版社。西曆二〇〇〇年。ISBN 7-04-007263-7。
## 註
霍峻

**霍峻**字**仲邈**，漢南郡枝江人也。

荊州牧劉表令峻领部曲數百人。表卒，峻率眾歸劉備，以為中郎將。

備自葭萌南還襲劉璋，留峻守葭萌城。張魯遣將楊柏誘峻，求共守城，峻曰：「小人頭可得，城不可得。」柏乃退去。後劉璋將扶禁、向存等帥萬餘人由閬水上，攻圍攻峻，且一年，不能下。峻城中兵止數百，伺其怠隙，選精銳出擊，大破之，即斬存首。

劉備定蜀，嘉峻之功，建安二十二年乃分廣漢為梓潼，以峻為梓潼太守、裨將軍。在官三年，年四十卒，還葬成都。備甚悼惜，乃詔諸葛亮曰：「峻既佳士，加有功于國，欲行爵。」遂親率群僚臨會弔祭，因留宿墓上，當時榮之。峻有子弋。

## 評

* 《三國志》評曰：「霍峻孤城不傾。」

## 據

* 《三國志·蜀志·霍王向張楊費傳》
蔚山廣域市

**蔚山廣域市**（韓國語︰울산광역시），簡曰**蔚山**，大韓民國之市也，位其東南。鄰慶尚北道，慶尚南道，釜山廣域市。

## 政區
### 區
*北區 (북구) 
*東區 (동구) 
*中區 (중구) 
*南區 (남구)
### 郡
*蔚州郡 (울주군) 

## 外連
*蔚山廣域市政府
大韓帝國

**大韓帝國**，朝鮮國之後也。西元一八九七年暨光緒二十三年，朝鮮王李熙稱帝，改國號曰大韓，建元光武。先是甲午、日俄之役，國勢浸弱，內外交困。至一九一〇年，爲日本所併。凡二主，十有三載而亡。

## 歷代皇帝
魏徵

**魏徵**，字元成，魏州曲城人，周大象二年生。少孤，落魄，棄貲產不營，有大志，通貫書術。

唐太宗即位，拜諫議大夫，封鉅鹿縣男。徵自以不世遇，乃展盡底蘊無所隱，凡二百餘奏，無不剴切當帝心者。由是拜尚書右丞，兼諫議大夫。貞觀三年，以祕書諫參預朝政。帝即位四年，天下大治。帝謂群臣曰︰「此徵勸我行仁義，既效矣。」進爵郡公。七年，為侍中尚書。進左光祿大夫、鄭國公。

多病，辭職。乃拜特進，知門下省事，詔朝章國典，參議得失。以定五禮，當封一子縣男，徵請封兄孤子叔慈。帝愴然曰︰「此可以勵俗。即許之。」十三年，拜太子太師。

十七年，薨。帝臨哭，為之慟，罷朝五日。太子舉哀西華堂。詔內外百官朝集使皆赴喪，贈司空，諡曰文貞，陪葬昭陵。帝歎曰︰「朕亡一鑑矣。始，喪亂後，典章湮散，徵奏引諸儒校集祕書，國家圖籍粲然完整。」

四子︰叔玉、叔琬、叔璘、叔瑜。

嘗以《小戴禮》綜彙不倫，更作《類禮》二十篇，數年而成。帝美其書，錄寘內府。

## 據
*《唐書·魏徵傳》
陶潛

**陶潛**字**元亮**，或云潛字**淵明**，晉潯陽柴桑人也，大司馬侃之曾孫。祖茂，武昌太守。

潛少懷高尚，博學善屬文，穎脫不羈，任真自得，為鄉鄰所貴。以親老家貧，起為州祭酒，不堪吏職，少日自解歸。州召主簿，不就，躬耕自資，遂抱羸疾。復為鎮軍、建威參軍，謂親朋曰︰「聊欲絃歌，以為三徑之資可乎。」執事者聞之，以為彭澤令。素簡貴，不私事上官。郡遣督郵至縣，吏白應束帶見之，潛歎曰︰「吾不能為五斗米折腰，拳拳事鄉里小兒邪。」義熙二年，解印去，乃賦歸去來辭。頃之，徵著作郎，不就。不事生業，家務悉委之兒僕。未嘗有喜慍之色，唯遇酒則飲，時或無酒，亦雅詠不輟。宋元嘉四年卒，年六十三，諡號**靖節先生**。

## 據
*《晉書·陶潛傳》
*《梁昭明集》
劉宋

**宋**，華夏南朝之始也，劉氏，始晉元熙二年武帝裕受禪，至昇明三年禪於蕭道成。舉凡國力、疆域、武功皆南朝最盛者。初，北境抵關中、河南，末年仍有淮泗諸郡。其厲行土斷，廢僑州郡，乃和合吳中豪右之舉也。宋室出身寒門，亦知用人唯材，開南朝寒門掌機要之始。

元嘉間，文帝經營，亦成治世。元嘉末，文帝見弒，宋室內亂不止，終為蕭氏所乘。歷五十九年，傳九帝。
## 宋世系
劉氏出炎漢楚元王交之後

宋武帝

宋少帝

宋文帝

宋元兇（弒父自立，孝武討之，在位僅三月。得位不正，故稱元兇）

宋孝武帝

宋前廢帝

宋明帝彧

宋後廢帝

宋順帝

禪讓蕭道成
西施

**西施**者，越苧蘿山鬻薪之女也。古諺云之︰「秀色掩今古，荷花羞玉顏。浣紗弄碧水，自與清波閑。皓齒信難開，沈吟碧雲間。」

其時，越王勾踐令范蠡取之以獻吳王夫差，西施于路與范蠡潛通三年，始達于吳，遂生一子。至嘉興縣南百里，歇於一亭，其子一歲，能語，因名語兒亭。（《吳越春秋》則云其飾以羅縠，教以容步，習於土城，臨於都巷。三年學服而獻於吳。）

復與鄭旦侍吳王。吳處以椒華之宮，貫細珠為簾幌，朝下以蔽景，夕捲以待月。二人當軒並坐，理鏡靚妝於珠幌之內。竊窺者莫不動心驚魂，謂之神人。

西施舉體有異香，每沐浴竟，宮人爭取其水，積之甖瓮，用松枝灑于帷幄，滿室俱香，甖瓮中積久下有濁渣凝結如膏，宮人取以曬乾，香踰于水，謂之沈水。製錦囊盛之，佩于寶襪交趾，密香樹水沈者曰沈水，亦因此借名。

吳王因之妖惑忘政。及越兵入國，乃抱之與旦以逃吳苑。越軍亂入，見二女在樹下，皆言神女，望而不敢侵。

吳亡後，西氏復歸范蠡，同泛五湖而去。

## 據
*《吳越春秋》
*《拾遺記》
*《吳地記》
*《越絕書》
*《瑯嬛記》
*《西施》
范蠡

縮圖|范蠡像
**范蠡**，字**少伯**，楚三戶人也。

時越敗吳師於檇李，射傷吳王闔廬。闔廬且死，告其子夫差曰︰「必毋忘越。」三年，句踐聞吳王夫差日夜勒兵，且以報越，越欲先吳未發往伐之。范蠡諫曰︰「不可。臣聞兵者凶器也，戰者逆德也，爭者事之末也。陰謀逆德，好用凶器，試身於所末，上帝禁之，行者不利。」越王曰︰「吾已決之矣。」遂興師。吳王聞之，悉發精兵擊越，敗之夫椒。越王乃以餘兵五千人保棲於會稽。吳王追而圍之。越王謂范蠡曰︰「以不聽子故至於此，為之奈何。」蠡對曰︰「持滿者與天，定傾者與人，節事者以地。卑辭厚禮以遺之，不許，而身與之市。」句踐曰︰「諾。」乃令大夫種行成於吳。

吳既赦越，越王句踐反國。欲使范蠡治國政，蠡對曰︰「兵甲之事，種不如蠡；鎮撫國家，親附百姓，蠡不如種。」於是舉國政屬大夫種，而使范蠡與大夫柘稽行成，為質於吳。二歲而吳歸蠡。句踐自會稽歸七年，撫循其士民，士民欲用以報吳。大夫逢同諫曰︰「國新流亡，今乃復殷給，繕飾備利，吳必懼，懼則難必至。且騺鳥之擊也，必匿其形。今夫吳兵加齊、晉，怨深於楚、越，名高天下，實害周室，德少而功多，必淫自矜。為越計，莫若結齊，親楚，附晉，以厚吳。吳之志廣，必輕戰。是我連其權，三國伐之，越承其弊，可克也。」句踐曰︰「善。」居二年，吳王將伐齊。子胥諫曰︰「願王釋齊先越。」吳王弗聽，遂伐齊，敗之艾陵，擄齊高、國以歸。讓子胥。子胥曰︰「王毋喜。」王怒，子胥欲自殺，王聞而止之。越大夫種曰︰「臣觀吳王政驕矣，請試嘗之貸粟，以卜其事。」請貸，吳王欲與，子胥諫勿與，王遂與之。太宰嚭數與子胥爭越議，因讒子胥，王使人賜子胥屬鏤劍以自殺。於是吳任嚭政。

居三年，句踐召范蠡曰︰「吳已殺子胥，導諛者眾，可乎？」對曰︰「未可。」至明年春，吳王北會諸侯於黃池，吳國精兵從王，惟獨老弱與太子留守。句踐復問范蠡，蠡曰可矣。乃發習流二千，教士四萬人，君子六千人，諸御千人，伐吳。吳師敗，遂殺吳太子。吳告急於王。王乃使人厚禮以請成越。越自度亦未能滅吳，乃與吳平。其後四年，越大破吳，因而留圍之三年，吳師敗，越遂復棲吳王於姑蘇之山。吳王使公孫雄肉袒膝行而前，請成，句踐不忍，欲許之。范蠡曰︰「會稽之事，天以越賜吳，吳不取。今天以吳賜越，越其可逆天乎。且夫君王蚤朝晏罷，非為吳邪？謀之二十二年，一旦而棄之，可乎。且夫天與弗取，反受其咎。伐柯者其則不遠，君忘會稽之厄乎？」句踐曰︰「吾欲聽子言，吾不忍其使者。」范蠡乃鼓進兵，曰︰「王已屬政於執事，使者去，不者且得罪。」吳使者泣而去。句踐憐之，乃使人謂吳王曰︰「吾置王甬東，君百家。」吳王謝曰︰「吾老矣，不能事君王。」遂自殺。

當是時，越兵橫行於江、淮東，諸侯畢賀，號稱霸王。范蠡遂去，自齊遺大夫種書曰︰「蜚鳥盡，良弓藏；狡兔死，走狗烹。越王為人長頸鳥喙，可與共患難，不可與共樂。子何不去？」種見書，稱病不朝。人或讒種且作亂，越王乃賜種劍曰︰「子教寡人伐吳七術，寡人用其三而敗吳，其四在子，子為我從先王試之。」種遂自殺。

范蠡浮海出齊，變姓名，自謂**鴟夷子皮**，耕於海畔，苦身戮力，父子治產。居無幾何，致產數千萬。齊人聞其賢，以為相。范蠡喟然嘆曰︰「居家則致千金，居官則至卿相，此布衣之極也。久受尊名，不祥。」乃歸相印，盡散其財，以分與知友鄉黨，而懷其重寶，間行以去，止於陶，以為此天下之中，交易有無之路通，為生可以致富矣。於是自謂**陶朱公**。卒老死于陶，塚在南郡華容縣西，樹碑云是越之范蠡也。

## 養生之道
《古今醫統》曰︰「范蠡，春秋時，越王句踐之臣，佐越王滅吳，遂退身遨遊五湖，有服餌之法，可以度世，并授孔安國等皆成地仙，數百歲面如童顏，醫藥濟人不取利，所居處不二年致富，棄其所積，遷徙別居，逾年而富，人咸稱為陶朱公問聚財之法。惟曰︰『種五穀，蓄五牸而已。』」

## 兼查
* 西施

## 據
* 《呂氏春秋》高注
* 《史記·越世家》張華注
* 《古今醫統》
光圈

**光圈**，即通光之孔也。夫留影之器，其鏡筒之內，必設一節制光芒開闔之機，謂之。

此孔之舒歛，首繫乎取光之盈虛。孔豁大則納光多，其象必明亮；孔收歛則納光少，其象必幽暗。是故，欲攝景於陰晦之處，必大豁其孔以濟其暗；若游矚於晴光朗照之方，必收歛其竅以防其炫。此乃調和明暗之理也。

又，取景遠近之法，亦繫乎孔之舒歛。若逼攝近微之物，欲其獨明而化除餘景，則須豁大其孔；若圖畫極目之高山大川，欲其遠近皆歷歷如畫，則須極歛其竅。

## 光圈差度
論此孔徑盈縮之數，乃以鏡頭結像之距平分於實孔之徑而得。其常設之刻度，鄰次相較，其入光之量皆差一倍。其紀數遞進如下：

一、一點四、二、二點八、四、五點六、八、十一、十六、二十二、三十二、四十五、六十四。

分類:光學
南北朝

**南北朝**，晉亡隋興間一百六十九年，南北分立二朝。始自宋永初元年劉裕代晉。

至隋開皇九年，陳亡，天下更一，南北朝終。
## 南朝
自晉世失馭，五胡亂華，永嘉以還，漢士南渡，趨避江左，定都建康，如過江之鯉。宋永初元年劉裕代晉。南土凡歷宋、齊、梁、陳四朝。
### 宋室內亂，蕭氏是紹
宋初，北境抵關中、河南，末年仍有淮泗諸郡。其厲行土斷，廢僑州郡，乃和合吳中豪右之舉也。宋室出身寒門，亦知用人唯材，開南朝寒門掌機要之始。宋元嘉間，文帝經營，亦成治世。元嘉末，文帝見弒，蘭陵蕭氏之蕭道成掌宋大權，繼而擅其廢立。昇明三年道成受禪代宋。嗣主不明，大權漸入同族之蕭衍。中興二年衍受禪，齊亡。
### 太清之難，江左殘破
梁普通以降，武帝篤信浮屠，四度捨身，以巨錢贖回，國用為空。太清三年，誤納侯景，引狼入室。暴亂江左，餓死台城。景依南朝故事，擅廢立然後稱帝。梁元帝繹起於荊州，復建康，居江陵。魏來伐，殺元帝，立昭明太子子孝宣帝詧。北齊立貞陽侯淵明於建康，陳霸先廢之，改立敬帝方智，尋篡梁自立，是為南陳。

陳禎明三年，隋人大舉南伐，建康破，陳後主出降，陳亡。
## 北朝
### 北土喪亂，拓跋立魏
永嘉禍後，晉室南渡，五胡蜂起，數有分合，鮮卑拓拔部立北魏，太延五年一統北方。初都平城，孝文帝主漢化，遷都洛陽。

初，拓跋部牧馬雲中，魏甘露三年，部大人拓跋力微徙盛樂，召集諸部，為大酋長。力微卒，諸部叛。晉元康五年，力微子祿官統部，分為中、東、西，自領東部。永嘉元年祿官卒，其弟猗盧總領三部，有騎四十餘萬。永嘉禍亂，中原紛擾，晉并州刺史劉琨表請封猗盧為代公，後進封代王。數傳至什翼犍，什翼犍嘗為質子，居趙襄國，多涉漢化。既即位，乃訂律令，置百官，趙建武四年改元建國。三年，營雲中盛樂宮，以為都。卅九年秦擊代，王兵敗亡走，被殺。

淝水之戰前秦既敗，中原復亂。

太安元年什翼犍孫珪後稱代王，次帝稱帝，改國號**魏**，改元登國。傳數代，至太武帝太延五年平定中原，下開北朝。

魏太和十八年，孝文帝厲行漢化，乃遷都洛陽，移風易俗。

然胡人久習北風，多有不服，終成六鎮之亂，魏乃衰弱。
### 魏分東西，隋代周立
永熙三年，魏分東西，各為高齊、宇文周所篡。

高洋廢東魏孝靜帝，自稱皇帝，建號齊，史稱北齊。都鄴城。據有今河北、山東、河南、山西及遼寧西部。

宇文泰既薨，西魏宇文護以魏恭皇帝幼弱，欲早使正位以定人心，以恭帝詔，禪位於宇文覺，西魏國亡。覺自稱天王，不稱帝。護廢覺為略陽公，尋弒之。孝閔帝在位一年，周武帝殺宇文護，諡宇文覺為孝閔。

周既滅齊，隋更篡周。立國四年，南下滅陳。
南北朝 (釋義)

*中國晉隋間，宜閱**[[南北朝]]**；
*日本室町幕府之初，宜閱**[[南北朝 (日本)]]**；
*越南亦有南北朝，宜閱**[[南北朝 (越南)]]**。
楊慎

**楊慎**，字**用修**，明新都人，弘治戊申生。少師文忠公廷和之子也。七歲，作擬古戰場文，有曰︰「青樓斷紅粉之魂，白日照青苔之骨。」時人傳誦，以為淵雲再出。

正德辛未，舉會試第二，廷試第一。授翰林修撰。武廟閱《天文書星名注》，張又作汪張，下問欽天監及史館，皆莫知用。修曰︰「法張，柳星也。」歷引《周禮》《史》《漢書》以復，湖廣土官水盡源通，塔平長官司入貢，同官疑為三地名。用修曰︰「此六字地名也。取大明官制証之。」

嘉靖癸未，修《武廟實錄》，總裁二閣老，盡取稿草屬刊定焉。甲申七月，兩上議大禮疏，率群臣撼奉天門大哭，廷杖者再斃而復甦。謫戍雲南永昌衛，投荒三十餘年，己未卒於戍。年七十有二。

用修在滇，世廟意不能忘。每問楊慎云何，閣臣以老病對，乃稍解。用修聞之，益自放，嘗醉，胡粉傅面，作雙丫，髻插花諸伎，擁之游行城市。諸夷酋以精，白綾作祴，遺諸伎，服之酒，閒乞書醉墨淋漓，諸酋輒購歸裝潢成卷，嘗語人曰︰「老顛欲裂風，景聊以耗壯，心遣餘年耳，著述最富詩。」文集之外，凡百餘種，皆盛行於世。

## 據
*《列朝詩集》
*《明外史·楊慎傳》
偽基大典

**偽基大典**者，自號**偽基百科**，取形維基大典而治之，滑稽荒誕，突梯乖張，諷弄揶揄，戲引仿作，虛者實之，實者虛之，其詼諧博粲取樂於眾者有焉。

始於西曆二〇〇五年，初書英文，今修多文。

## 用文目錄
* &nbsp;&nbsp;&nbsp;&nbsp;&nbsp;維基城傘下

## 它典
* 偽基大典
** 偽基大典（正體中文）
** 偽基大典（簡體中文）
王昭君

**王昭君**，又名**嬙**，避晉文諱，改曰**明君**，漢宮人，本南郡人也。甘露二年生。竟寧元年春正月，匈奴呼韓邪單于來朝，以嬙配之，號**寧胡閼氏**。

其和親匈奴之因，有二說。其一乃︰初，元帝後宮既多，不得常見，乃使畫工圖其形，按圖召幸。宮人皆賂畫工。昭君自恃其貌獨不與，乃惡圖之。及後匈奴入朝選美人，配之昭君之圖。當行及入辭，光彩射人、悚動左右，天子方重信外國，悔恨不及。窮按其事，畫工有杜陵毛延壽棄市，籍其資財。昭君在胡作詩以怨思。云：「秋木萋萋，其葉萎黃。有鳥處山，集于苞桑。養育毛羽，形容生光。既得升雲，上遊曲房。離宮絕曠，身體摧藏。志念抑沈，不得頡頏。雖得委食，心有徊徨。我獨伊何，來往變常。翩翩之燕，遠集西羌。高山峨峨，河水泱泱。父兮母兮，道里悠長。嗚呼哀哉，憂心惻傷。」

其二乃︰初，元帝時以良家子選入掖庭，會匈奴單于來朝，求美人為閼氏，帝敕以宮女賜之。昭君入宮數歲，未得見御，積悲怨，乃請掖庭令求行單于。臨辭大會，帝召女以示之，昭君豐容靚飾。光明漢宮，顧影徘徊，竦動左右。帝見大驚，意欲留之而重難改更，遂與匈奴。昭君戎服，乘馬，提一琵琶出塞而去。

至匈奴後，號寧胡閼氏，生一男伊屠智牙師，為右日逐王。後呼韓邪死，其前閼氏子雕陶莫皋立，為復株絫若鞮單于，欲妻之，昭君上書求歸，成帝敕令從胡俗，遂復為後單于閼氏焉。生二女，長女雲為須卜居次，小女為當于居次。

鴻嘉二年薨。其塚曰青塚，塞草皆白，惟此塚上獨青。

## 渾不似
渾不似制，如琵琶，直徑無品，有小槽，圓腹如半瓶榼，以皮為面四絃，皮絣同一孤柱，相傳王昭君琵琶壞，使人重造，如其形小，昭君笑曰︰「渾不似」，遂以名。《元史》以為火不思，今以為胡撥思，皆相傳之訛。

## 評
*李商隱《王昭君詩》︰「馬上琵琶行萬里，漢宮長有隔年春。」
*東方虯《王昭君》︰「漢道初全盛，朝廷足武臣。何須薄命妾，辛苦遠和親。」
*上官儀《王昭君》︰「玉關春色晚，金河路幾千。琴瑟桂條上，笛怨柳花前。霧掩臨妝月，風驚入鬢蟬。緘書待還使，淚盡白雲天。」
*令狐楚《王昭君》︰「錦車天外去，毳幕雪中開。魏闕蒼龍遠，蕭關赤鴈哀。」

## 引據
*《怨詩》
*《女俠傳》
*《匈奴傳》
*《漢書·元帝本紀》
*《後漢書·匈奴列傳》
*《古今圖書集成》·方輿彙編職方典·延安府部·彙考·延安府古蹟考一
共筆

**共筆**，又譯曰**維客**、**圍紀**、**駃記**，沃德·坎甯安創之。蓋以一介之網，合眾之力，共修典籍。其書結皆易，故能許眾同修之。

惟共筆實異於維基。維基者，大典之名也。

## 引據
費詩

**費詩**字**公舉**，漢犍為南安人也。

## 生平

劉璋時為綿竹令，劉備攻綿竹時，詩先舉城降。成都既定，備領益州牧，以詩為督軍從事，出為牂牁太守，還為州前部司馬。

備為漢中王，遣詩拜關羽為前將軍，羽聞黃忠為後將軍，怒曰：「大丈夫終不與老兵同列！」不肯受拜。詩謂羽曰：「夫立王業者，所用非一。昔蕭、曹與高祖少小親舊，而陳、韓亡命後主，論其班列，韓最居上，未聞蕭、曹以此為怨。今漢中王以一時之功隆崇於漢升，然意之輕重，寧當與君侯齊乎！且王與君侯臂猶一體，同休等戚，禍福共之，愚為君侯不宜計官號之高下、爵祿之多少為意也。僕一介之使，銜命之人，君侯不受拜，如是便還，但相為惜此舉動，恐有後悔耳！」羽大感悟，遂即受拜。

後群臣議欲推漢中王稱尊號，詩上疏阻，左遷永昌從事。建興三年，隨諸葛亮南行，歸至漢陽縣，降人李鴻來詣亮，亮見鴻，時蔣琬與詩在坐。鴻曰：「聞過孟達許，適見王沖從南來，言往者達之去就，明公切齒，欲誅達妻子，賴先主不聽言。達曰：『諸葛亮見顧有本末，終不爾也。』盡不信沖言，委仰明公，無複已已。」亮謂琬、詩曰：「還都當有書與子度相聞。」詩進曰：「孟達小子，昔事振威不忠，後又背叛先主，反復之人，何足與書邪！」亮默然不答。

亮欲誘達以為外援，竟與達書曰：「往年南征，歲未及還，適與李鴻會於漢陽，承知消息，慨然永歎，以存足下平素之志，豈徒空託名榮，貴為乘離乎！嗚呼孟子，斯實劉封侵陵足下，以傷先主待士之義。又鴻道王沖造作虛語，雲足下量度吾心，不受沖說。尋表明之言，追平生之好，依依東望，故遣有書。」達得亮書，數相交通，辭欲叛魏。魏遣司馬懿征之，即斬滅達。亮亦以達無款誠之心，故不救助也。蔣琬秉政，以詩為諫議大夫，卒于家。

## 評
*三國志評曰：費詩率意而言，皆有可紀焉。以先主之廣濟，諸葛之準繩，詩吐直言，猶用陵遲，況庸後乎哉！

## 據
*三國志·蜀志·霍王向張楊費傳
楊貴妃

**唐玄宗貴妃楊氏**，小字**玉環**，隋梁郡通守汪四世孫。徙籍蒲州，遂為永樂人。

幼養叔父家。始為壽王妃。開元二十四年，武惠妃薨，後廷無當帝意者。或言妃姿質天挺，宜充掖廷，遂召內禁中，異之，即為自出妃意者，丐籍女官，號**太真**，更為壽王聘韋昭訓女，而太真得幸。善歌舞，邃曉音律，且智算警穎，迎意輒悟。帝大悅，遂專房宴，宮中號娘子，儀體與皇后等。

天寶初，進冊貴妃。追贈父元琰太尉、齊國公。擢叔元珪光祿卿，宗兄銛鴻臚卿，錡侍御史，尚太華公主。主，惠妃所生，最見寵遇。而釗亦濅顯。釗，國忠也。三姊皆美劭，帝呼為姨，封韓、虢、秦三國，為夫人，出入宮掖，恩寵聲焰震天下。每命婦入班，持盈公主等讓皆不敢就位。臺省、州縣奉請託，奔走期會過詔敕。四方獻餉結納，門若市然。建平、信成二公主以與妃家忤，至追內封物，駙馬都尉獨孤明失官。

它日，妃以譴還銛第，比中仄，帝尚不御食，笞怒左右。高力士欲驗帝意，乃白以殿中供帳、司農酒餼百餘車送妃所，帝即以御膳分賜。力士知帝旨，是夕，請召妃還，下鑰安興坊門馳入。妃見帝，伏地謝，帝釋然，撫慰良渥。明日，諸姨上食，樂作，驟賜左右不可貲。由是愈見寵，賜諸姨錢歲百萬為脂粉費。銛以上柱國門列戟，與錡、國忠、諸姨五家第舍聯亙，擬憲宮禁，率一堂費緡千萬。見他第有勝者，輒壞復造，務以瓌侈相誇詡，土木工食不息。帝所得奇珍及貢獻分賜之，使者相御於道，五家如一。妃每從遊幸，乘馬則力十授轡策。凡充錦繡官及治琢金玉者，大抵千人，奉須索，奇服祕玩，變化若神。四方爭為怪珍入貢，動駭耳目。於是嶺南節度使張九章、廣陵長史王翼以所獻最，進九章銀青階，擢翼戶部侍郎，天下風靡。妃嗜荔枝，必欲生致之，乃置騎傳送，走數千里，味未變已至京師。

天寶九載，妃復得譴還外第，國忠謀於吉溫。溫因見帝曰︰「婦人過忤當死，然何惜宮中一席廣為鈇鑕地，更使外辱乎。」帝感動，輟食，詔中人張韜光賜之。妃因韜光謝帝曰︰「妾有罪當萬誅，然膚髮外皆上所賜，今且死，無以報。」引刀斷一繚髮奏之，曰︰「以此留訣。」帝見駭惋，遽召入，禮遇如初。因又幸秦國及國忠第，賜兩家鉅萬。國忠既遙領劍南，每十月，帝幸華清宮，五宅車騎皆從，家別為隊，隊一色，俄五家隊合，爛若萬花，川谷成錦繡，國忠導以劍南旗節。遺鈿墮舄，瑟瑟璣琲，狼藉於道，香聞數十里。

十載正月朢夜，妃家與廣寧主僮騎爭闤門，鞭挺讙競，主墮馬，僅得去。主見帝泣，乃詔殺楊氏奴，貶駙馬都尉程昌裔官。國忠之輔政，其息昢尚萬春公主，暄尚延和郡主；弟鑑尚承榮郡主。又詔為元琰立家廟，帝自書其碑。銛、秦國早死，故韓、虢與國忠貴最久。而虢國素與國忠亂，頗為人知，不恥也。每入謁，並驅道中，從監、侍姆百餘騎，炬密如晝，靚粧盈里，不施幃障，時人謂為雄狐。諸王子孫凡婚聘，必先因韓、虢以請，輒皆遂，至數百千金以謝。

初，安祿山有邊功，得帝寵，遂請為妃養兒，帝許之。其拜，必先妃後帝，帝怪之，答曰︰「蕃人先母後父。」帝大悅，命與楊銛及三夫人約為兄弟。後祿山反，以誅國忠為名，且指言妃及諸姨罪。帝欲以皇太子撫軍，因禪位，諸楊大懼，哭於庭。國忠入白妃，妃銜塊請死，帝意沮，乃止。及西幸至馬嵬，陳元禮等以天下計誅國忠，已死，軍不解。帝遣力士問故，曰︰「禍本尚在。」帝不得已，與妃訣，引而去，縊路祠下，裹尸以紫茵，瘞道側，年三十八。

帝至自蜀，道過其所，使祭之，且詔改葬。禮部侍郎李揆曰︰「龍武將士以國忠負上速亂，為天下殺之。今葬妃，恐反仄自疑。」帝乃止。密遣中使者具棺槨它葬焉。啟瘞，故香囊猶在，中人以獻，帝視之，悽感流涕，命工貌妃於別殿，朝夕往，必為哽欷。馬嵬之難，虢國與國忠妻裴柔等奔陳倉，縣令率吏追之，意以為賊，棄馬走林。虢國先殺其二子，柔曰︰「丐我死。」即并其女刺殺之，乃自剄，不殊，吏載置於獄，問曰︰「國家乎？賊乎？」吏曰︰「互有之。」乃死，瘞陳倉東郭外。

## 據
* 《唐書·后妃傳》
* 《唐書·安祿山傳》
* 《楊太真外傳》
迦太基

**迦太基**者，腓尼基故邑也，意為新城。在非洲之北，地中海之濱，北望羅馬。肇建於前九世紀，為推羅王妹底杜所立。底杜者，名艾莉莎，因其兄殺其夫，攜財西奔。至此地，土人許以牛皮所覆之地，底杜乃裂革為細帶，環地為界，立城建邑。後因努米底亞王欲強娶，登薪自焚。此說載於古籍，真偽未可考。

初以貿易奴僕，後勢力日張，征服鄰邦。前八世紀至六世紀間，浮海西征，據伊比利亞南境，建新迦太基。旋有薩丁尼亞、科西嘉二島及西西里西境。遂霸西地中海，與希臘諸邦分庭抗禮。

城址甚雄，東臨巨浸，西據沃土，北依山阜，南通平疇。扼水陸之衝，舟車所萃，商旅輻輳。築二港，北通商賈，南泊戰舸。城垣周三十七里，高十三丈，厚逾丈，堅固異常。

邑內分四，各設祠堂、市廛、議舍。中有高臺曰拜爾撒，為全城制高。臺下列庶民之居，街陌縱橫，閭巷井然。百工所處在北，市肆居中，祀典遍佈。

郊畿膏腴，利於耕植。農法源於東方，因地制宜。種植橄欖、葡萄、麥豆，利冠鄰邦。將軍馬哥著農書二十八篇，詳述耕稼、畜牧之法，傳播四方。

及希臘衰，羅馬興。三戰布匿，皆敗。前一百四十六年，城陷為墟。羅馬改其地為阿非利加行省。後至六百九十八年，為回人所據。

遺址猶存，列為文物。古物散見各國，典籍多有闕疑，俟後考證。
大日本史

**大日本史**者，水戶藩主德川光圀所撰也。所載上起神武天皇肇基，下至後小松天皇統一南北，為日本國通史。與史記同，亦紀傳體。有**本紀**七十三，敘帝王事；**列傳**七十，載后妃、皇子、皇女、諸臣、將軍、將軍家族、將軍家臣、文學、歌人、孝子、義烈、烈女、隱逸、方技、叛臣、逆臣、諸蕃之情；**志**廿六，納神祇、氏族、職官、國郡、食貨、禮樂、兵、刑法、陰陽、佛事之文；**表**廿八，列臣連伴造、公卿、國郡司、檢非違使、將軍僚屬之書。修史蕩蕩，歷時凡二百五十餘年。

## 跋文
大日本史　二百四十三卷版跋

各大日本史貳佰肆拾參卷，剞劂麤成而志表未備也。 齊昭 嘗謂：「帝大友實踐天位矣，而後世莫能知。後醍醐帝南狩，實擁神器矣，而後世莫能辯明，不有直筆。帝大友，終銜冤萬古。而後醍醐帝，按劍之憤終不獲伸矣。」若曰正閏之分，非臣子所當議，則神器之重，萬世寶鎮。授受至嚴，以絕覬覦。此乃天祖之所以肇鴻基於無窮者，凜凜乎可畏也，昭昭乎不可誣也。大統所歸，惟神器是視。則萬世之公論自有，不可欺者矣。此斯書之，所以直書而不疑也。是為跋。

嘉永四年辛亥五月　前權中納言從三位 源 齊昭 謹跋

大日本史　三百九十七卷版跋

吾祖義公，稟生武門，存心王室，夙慨綱紀之陵，夷修史以立一家之言。回天捧日，志雖未酬，乎明倫正名，意竊有期焉。貽廠丁寧，以繼以述。迨于烈公、順公，校訂緝補，孜攻匪懈。其紀傳既成，已獻之天闕，而志之與表，猶藏筐笥。隨成隨上，又數次矣。今也會皇化郅隆之際，爰始告其完成。祖孫十世之志，於是乎伸，二百餘年之業，於是乎卒。時運之會，豈其偶然哉。抑義公之志，在垂鑑百世，以扶植人道也。 國順 辱承其裔，區區之誠，庶幾有補，淯埃豈敢謂答昭代之盛乎哉。剞劂方竣，因書其後。 

明治三十九年七月　侯爵 國順 順謹跋

## 典出
* 大日本史凡例
漢孝惠皇后

**漢孝惠皇后**張氏，名**嫣**，字**季蘭**。宣平武侯女也，母魯元公主，漢五年生。

孝惠三年，皇太后，立嫣為后，年僅十歲，無子，太后使皇后收宮女之子，立為太子。

孝惠崩，太子立，是為少帝恭，尊皇后為皇太后，皇太后為太皇太后。後呂氏覆，皇太后受坐，徙居北宮。孝文後元年崩，與孝惠合葬安陵。

### 家屬

* 父 漢宣平武侯 張敖
* 母 漢魯元太后
* 夫 漢孝惠皇帝 盈
** 養子 漢少帝恭
科西嘉

**科西嘉**（科西嘉文：Corsica、法文：Corse），法蘭西之屬地也。處地中海之中，四面環水。東臨義國，北望法土。群山峻嶺，瀕海千里。居民數十萬。其地方圓八千餘里，山地佔三分之二，最高峰二千七百餘丈。氣候溫和，四時宜人。

昔為熱那亞所轄。後建共和。一七六八年，歸法。拿破崙生於此。居民多聚海濱，通用科西嘉語、法語、義語。農業、游覽為經濟之本。民俗純樸，方言獨特，與法本土頗異。

近歲民族主義勃興，求自治之聲日盛。然經濟闕如，人口流散不已。政雖隸法國，享部分自治。

科西嘉之利，地勢險要，山水俱佳；文化獨特，傳承不絕；享自治之權。其弊則有三：經濟不振，人口外徙，與本土齟齬時作。

嘗觀科西嘉之史地，其山川秀麗，風情獨具。拿翁故里，遺跡猶存。然經濟蹇滯，民生維艱。欲興其地，當先振經濟，繼而育人才，固其根本。如是，科西嘉之前途，可期也。
孔融

**孔融**字**文舉**，漢魯國人，孔子二十世孫。七世祖霸，為元帝師，位至侍中。高祖尚，鉅鹿太守，父宙，為泰山都尉。

幼有異才。四歲能讓梨。年十六，顯名。辟司徒楊賜府，舉高第，為侍御史，後遷虎賁中郎將，出為北海相，稱孔北海。獻帝徵為將作大匠，遷少府，拜太中大夫。性寬容少忌，好士，賓客日盈其門。常歎曰︰「坐上客常滿，樽中酒不空，吾無憂矣。」融名列建安七子，與伯喈交往甚篤，揚名一時。建安十三年八月壬子，曹操令路粹枉狀誣陷，「招合徒眾」，「欲圖不軌」、「謗訕朝廷」、「不遵朝儀」等罪殺之，株連全家，下獄棄市。「孔融所創，有摹伯喈；張陳兩文，辨給足采，亦其亞也。及孫綽為文，志在于碑；溫王郗庾，辭多枝雜；《桓彝》一篇，最為辨裁矣。」「又問：『荀文若、趙稚長云何？』衡曰：『文若可借面弔喪，稚長可使監廚請客。』唯善魯國孔融及弘農楊脩。常稱曰：『大兒孔文舉，小兒楊德祖。餘子碌碌，莫足數也。』融亦深愛其才。」「又曰：『東坡議論雖不能無偏頗，其氣節直是有高人處。如說孔北海曹操，使人凜凜有生氣！』」

## 據
*《後漢書·孔融傳》
*《世說新語》
古羅馬

**羅馬**，古名**大秦**，又名**犁鞬**，自號**元老院與羅馬公民**，以在海西，亦云**海西國**，又名**拂菻**，蓋始於公元前八世紀，始王乃羅慕路斯。初起，立國於七山丘上，陽盛陰微，遂以宴為名，誘得鄰族薩比奈之婦女，由是得以繁衍。並立元老院，以咨政事。凡七王，首四王悉農民，後三王乃商賈。至末王傲慢王，民病其敗行，遂起義，王不復立，以執政官代之，無有常人，簡立賢者，共和始建。

共和初，遣使希臘求習民主之法，立十二銅表法，旋許貴賤通婚，國日盛。破伊托魯里亞諸邦，拓土百里，然民心日腐，高盧趁機進取，佔羅馬城，獨餘卡匹托爾山，國亡無日，民心遂合，許高盧金三百公斤，始息兵。

後大賢卡米勒斯當政，興革除弊，敗敵立盟。國遂中興，混一北義。至阿匹烏斯主政，築馳道，舉國無有不達之處，故古諺曰「條條大道通羅馬」。

又數十年，爭霸地中海，敗希臘、迦太基諸邦，威震四夷。然為政者位高，國盛則權重，權重則心朽。公元前百年間，內戰頻仍，權力更迭不斷。先是凱撒、龐培、克拉蘇組「前三頭」同盟，然各懷鬼胎，遂敗盟以奪天下，終凱撒得位，旋死於元老之手。俄而其侄屋大維與安東尼、雷必達二人組「後三頭」同盟，後復互戰，終屋大維得天下，元老冠之尊號奧古斯都。奧古斯都者，羅馬皇帝也，共和國亡。

此間雖內戰不斷，仍拓土千里，高盧埃及塞琉西皆成行省，至帝政初，地方數千里，城四百餘，小國役屬者數十。

國內有松柏諸木百草。人俗力田作，多種樹蠶桑。皆髡頭而衣文繡，乘輜軿白蓋小車，出入擊鼓，建旌旗旛幟。所居城邑，周圜百餘里。宮室皆以水精為柱，食器亦然。

其土多金銀奇寶，有夜光璧、明月珠、駭雞犀、珊瑚、琥珀、琉璃、琅玕、朱丹、青碧。刺金縷繡，織成金縷罽、雜色綾。作黃金塗、火浣布。又有細布，或言水羊毳，野蠶繭所作也。合會諸香，煎其汁以為蘇合。凡外國諸珍異皆出焉。以金銀為錢，銀錢十當金錢一。與安息、天竺交市于海中，利有十倍。其人質直，市無二價。穀食常賤，國用富饒。鄰國使到其界首者，乘驛詣皇都，至則給以金錢。

其帝常欲通使于漢，而安息欲以漢繒綵與之交市，故遮閡不得自達。相傳，至桓帝延熹九年，安敦王遣使，自日南徼外獻象牙、犀角、瑇瑁，始乃一通焉。

其國一西方天下，人民皆長大平正，有類中國，故古謂之大秦。歷五賢帝，極盛而衰，災異及風雨不時，輒廢而更立。

至戴克里先為帝，亂局方終，更易國制，法東方君臣之禮，並立四帝共治制，然禍根遂種。後其禪位，復歸田園，亂事又起，四帝混戰，終君士坦丁一世平定天下，創立新都君士坦丁堡，羅馬城漸衰。其薨後數世，國二分，時盟時戰，西帝國終亡於蠻狄之手，永恒之城羅馬數遭兵革，財物盡去。東帝國仗其城堅，且屢有明君，得延祚千年。

## 據
* 小螞蟻著《羅馬共和國的興亡》
* 《後漢書》【桓帝紀】【西域傳】
漢高祖

**漢高祖**可為：
*炎漢太祖高皇帝劉邦，通稱漢高祖；
*漢高祖光文皇帝劉淵；
*後漢高祖睿文聖武昭肅孝皇帝劉知遠；
*南漢高祖天皇大帝劉龑。
羅馬 (釋義)

*歐羅巴古文明，參見**[[古羅馬]]**；
*意大利京師，參見**[[羅馬]]**；
*古城邦，參見**[[羅馬王國]]**；
*古羅馬大國，參見**[[元老院及羅馬人民]]**；
**其前期以共和為政，參見**[[羅馬共和國]]**；
**其後期名為共和，實為帝政，參見**[[羅馬帝國]]**；
*古羅馬之二分，參見**[[西羅馬帝國]]**、**[[東羅馬帝國]]**（後世史家稱之曰拜占庭帝國）；
*中世紀至近代德意志封建大國，參見**[[日耳曼民族神聖羅馬帝國]]**；
*公元十八世紀，法蘭西嘗改教皇國曰**[[前羅馬共和國|羅馬共和國]]**；
*公元十九世紀，羅馬人嘗建**[[後羅馬共和國|羅馬共和國]]**以代教皇國。
教廷諸屬國

**教廷諸屬國**（拉丁語：Civitas Ecclesiae），亦稱**教皇國**，位亞平寧中，都羅馬，故教宗所領也。

七二八年，倫巴底王路易特普蘭德以拉丁及其所屬捐獻羅馬主教，為教廷諸屬國之雛型，稱「聖彼得遺產」。

## 國號

教廷諸屬國本無國號，以其官語曰 Civitas Ecclesiae ，意則「諸城邦·屬教會」，故稱教廷諸屬國。
王維

**王維**，字**摩詰**，唐太原祁人，系出太原王氏支流河東王氏。周長安元年生。九歲知屬辭，與弟縉齊名，資孝友。開元初，擢進士，調大樂丞，坐累為濟州司倉參軍。張九齡執政，擢右拾遺。歷監察御史。母喪，毀幾不生。服除，累遷給事中。

安祿山反，玄宗西狩，維為賊得，以藥下利，陽瘖。祿山素知其才，迎置洛陽，迫為給事中。祿山大宴凝碧池，悉召梨園，諸工皆泣，維聞悲甚，賦詩悼痛。賊平，皆下獄。或以詩聞行在，時縉位已顯，請削官贖維罪，肅宗亦自憐之，下遷太子中允。久之，遷中庶子，三遷尚書右丞。

縉為蜀州刺史未還，維自表己有五短，縉五長，臣在省戶，縉遠方，願歸所任官，放田里，使縉得還京師。議者不之罪。久乃召縉為左散騎常侍。上元二年卒，年六十一。

維工草隸，善畫，名盛於開元、天寶間。別墅在輞川，地奇勝，有華子岡、欹湖、竹里館、柳浪、茱萸沜、辛夷塢，與裴迪游其中，賦詩相酬為樂，世譽之**詩佛**。喪妻不娶，孤居三十年。母亡，表輞川第為寺，終葬其西。

## 評
《歷代名畫記》曰︰「維有高致信佛，理以水木琴書自娛。工畫山水，體涉今古清源寺壁上，畫輞川，筆力雄壯。」

《唐國史補》曰︰「王維畫品，妙絕於山水平遠，尤工今昭，國坊庾敬，休屋壁有之。」

《唐朝名畫錄》云︰「維山水松石，蹤似吳生，而風致標格特出。今京都千福寺西塔院，有掩障一合，畫青楓樹一圖，復畫《輞川圖》，山谷鬱鬱，盤盤雲水飛動，意出塵外，怪生筆端慈恩寺東院與畢庶子，鄭廣文各畫一小壁，時號三絕。」

按《東坡集》︰「宋蘇軾云︰『味摩詰之詩，詩中有畫。觀摩詰之畫，畫中有詩。』

## 據
*《唐書·王維傳》

分類:畫家
韓愈

**韓愈**，字**退之**，唐鄧州南陽人，唐宋古文八大家之一，代宗大曆三年生。七世祖茂，後魏，封安定王。父仲卿，祕書郎。

愈生三歲而孤。自知讀書，日記數千百言，比長，盡能通《六經》、百家學。擢進士第。會董晉為宣武節度使，表署觀察推官。晉卒，愈從喪出，不四日，汴軍亂，乃去。依武寧節度使張建封，建封辟府推官。操行堅正，鯁言無所忌。調四門博士，遷監察御史。上疏極論宮市，德宗怒，貶陽山令。有愛在民，民生子多以其姓字之。改江陵法曹參軍。

元和初，權知國子博士，分司東都，三歲為真。改都官員外郎，即拜河南令。遷職方員外郎。華陰令柳澗有罪，前刺史劾奏之，未報而刺史罷，後刺史按其獄，貶澗房州司馬。愈過華，以為刺史陰相黨，上疏治之。既御史覆問，得澗贓。愈坐是復為博士。既才高數黜，官又下遷，乃作《進學解》以自諭。執政覽之，奇其才，改比部郎中、史館修撰。轉考功，知制誥，進中書舍人。

初，憲宗將平蔡，命御史中丞裴度使諸軍按視。及還，且言賊可滅。愈亦奏言之。執政不喜。會有人詆愈在江陵時為裴均所厚，均子鍔素無狀，愈為文章，字命鍔謗語囂暴，由是改太子右庶子。及度以宰相節度彰義軍，宣慰淮西，奏愈行軍司馬。愈請乘遽先入汴，說韓弘使叶力。元濟平，遷刑部侍郎。憲宗遣使者往鳳翔迎佛骨入禁中，愈上表諫爭，貶潮州刺史。既至潮，以表哀謝。帝得表，頗感悔。乃改袁州刺史。召拜國子祭酒，轉兵部侍郎。

鎮州亂，殺田弘正而立王廷湊，詔愈宣撫。歸。轉吏部侍郎。時宰相李逢吉惡李紳，欲逐之，遂以愈為京兆尹、兼御史大夫，特詔不臺參，而除紳中丞。紳果劾奏愈，愈以詔自解。其後文剌紛然，宰相以臺、府不協，遂罷愈為兵部侍郎，而出紳江西觀察使。紳見帝，得留，愈亦復為吏部侍郎。長慶四年卒，年五十七，贈禮部尚書，諡曰文。

愈性明銳，不詭隨。與人交，始終不少變。成就後進士，往往知名。經愈指授，皆稱韓門弟子。

## 評
*《唐書·韓愈傳》曰︰「每言文章自漢司馬相如、太史公、劉向、揚雄後，作者不世出，故愈深探本元，卓然樹立，成一家言。其《原道》、《原性》、《師說》等數十篇，皆奧衍閎深，與孟軻、揚雄相表裏而佐佑《六經》云。至它文，造端置辭，要為不襲蹈前人者。然惟愈為之，沛然若有餘，至其徒李翱、李漢、皇甫湜從而效之，遽不及遠甚。從愈游者，若孟郊、張籍，亦皆自名於時。」

*蘇軾稱曰︰「文起八代之衰，而道濟天下之溺，忠犯人主之怒，而勇奪三軍之帥。」

## 據
*《唐書·韓愈傳》
尹默

**尹默**字**思潛**，漢梓潼涪人也。

益部多貴今文而不祟章句，默知其不博。乃遠遊荊州，從司馬德操、宋仲子等受古學。皆通諸經史，又專精于《左氏春秋》，自劉歆條例，鄭眾、賈逵父子、陳元、方服虔注說，咸略誦述，不復按本。

劉備定益州，領牧，以為勸學從事。及立太子，以默為僕射以《左氏傳》授太子禪。後主踐阼，拜諫議大夫。丞相亮住漢中，請為軍祭酒。亮薨，還成都，拜太中大夫，卒。

## 評

*《三國志》評曰：「尹默精于《左氏》，雖不以德業為稱，信皆一時學士。」

## 據

*《三國志·蜀志·杜周杜許孟來尹李譙郤傳》
曾鞏

**曾鞏**，字**子固**，宋建昌南豐人，天禧三年生。生而警敏，讀書數百言，脫口輒誦。年十二，試作《六論》，援筆而成，辭甚偉。甫冠，名聞四方。歐陽修見其文，奇之。

中嘉祐二年進士第。調太平州司法參軍，遷館閣校勘、集賢校理。出通判越州。知齊州，其治以疾姦急盜為本。曲堤周氏擁貲雄里中，子高橫縱，賊良民，汙婦女，服器上僭，力能動權豪，州縣吏莫敢詰，鞏取寘於法。章丘民聚黨村落間，號霸王社，椎剽奪囚，無不如志。鞏配三十一人，又屬民為保伍，使譏察其出入，有盜則鳴鼓相援，每發輒得盜。有葛友者，名在捕中，一日，自出首。鞏飲食冠裳之，假以騎從，輦所購金帛隨之，夸徇四境。盜聞，多出自首。鞏外視章顯，實欲攜貳其徒，使之不能復合也。自是外戶不閉。

河北發民濬河，調及他路，齊當給夫二萬。縣初按籍三丁出夫一，鞏括其隱漏，至于九而取一，省費數倍。又弛無名渡錢，為橋以濟往來。徙傳舍，自長清抵博州，以達於魏，凡省六驛，人皆以為利。徙襄州、洪州。會江西歲大疫，鞏命縣鎮亭傳，悉儲藥待求，軍民不能自養者，來食息官舍，資其飲食衣衾之具，分醫視診，書其全失、多寡為殿最。

師征安南，所過州為萬人備。他吏暴誅亟斂，民不堪。鞏先期區處猝集，師去，市里不知。加直龍圖閣、知福州。劍將樂盜廖思既赦罪出降，餘眾潰復合，陰相結附，旁連數州，尤桀者呼之不至，居人慴恐。鞏以計羅致之，繼自歸者二百輩。

福多佛寺，僧剎其富麗，爭欲為主守，賕請公行。鞏俾其徒相推擇，識諸籍，以次補之。授帖於府庭，卻其私謝，以絕左右徼求之弊。福州無職田，歲鬻園蔬收其直，自入常三四十萬。鞏曰︰「太守與民爭利，可乎？」罷之。後至者亦不復取也。徙明、亳、滄三州。鞏負才名，久外徙，世頗謂偃蹇不偶。一時後生輩鋒出，鞏視之泊如也。

過闕，神宗召見，勞問甚寵，遂留判三班院。上疏議經費，帝曰︰「鞏以節用為理財之要，世之言理財者，未有及此。」帝以《三朝》、《兩朝國史》各自為書，將合而為一，加鞏史館修撰，專典之，不以大臣監總，既而不克成。會官制行，拜中書舍人。時自三省百職事，選授一新，除書日至十數，人人舉其職，於訓辭典約而盡。尋掌延安郡王牋奏。故事命翰林學士，至是特屬之。甫數月，丁母艱去。又數月而卒，年六十五。

鞏性孝友，父亡，奉繼母益至，撫四弟、九妹於委廢單弱之中，宦學婚嫁，一出其力。為文章，上下馳騁，愈出而愈工，本原《六經》，斟酌於司馬遷、韓愈，一時工作文詞者，鮮能過也。少與王安石游，安石聲譽未振，鞏導之於歐陽修，及安石得志，遂與之異。神宗嘗問︰「安石何如人？」對曰︰「安石文學行義，不減揚雄，以吝故不及。」帝曰︰「安石輕富貴，何吝也？」曰︰「臣所謂吝者，謂其勇於有為，吝於改過耳。」帝然之。呂公著嘗告神宗，以鞏為人行義不如政事，政事不如文章，以是不大用云。弟布，自有傳，幼弟肇。

## 據
* 《宋史·曾鞏傳》
蘇轍

**蘇文定公轍**，字**子由**，宋眉州眉山人。仁宗寶元二年生。與兄軾同登進士科，又同策制舉，極言得失。策入。考官胡宿以為不遜，請黜之。仁宗曰︰「以直言召人，而以直言棄之，天下其謂我何？」宰相不得已，寘之下等，授商州軍事推官。時父洵被命修《禮書》，兄軾簽書鳳翔判官。轍乞養親京師。

三年，軾還，轍為大名推官。逾年，丁父憂。服除，神宗立已二年，轍上書言事，召對延和殿。時王安石以執政與陳升之領三司條例，命轍為之屬。呂惠卿附安石，轍與論多相牾。安石行青苗法，轍力陳其不可。安石怒，將加以罪，升之止之，以為河南推官。會張方平知陳州，辟為教授。三年，授齊州掌書記。又三年，改著作佐郎。復徙方平簽書南京判官。居二年，坐兄軾以詩得罪，謫監筠州鹽酒稅。移知績溪縣。

哲宗立，以祕書省校書郎召。元祐元年，為右司諫。遷起居郎、中書舍人。進戶部侍郎。代軾為翰林學士，尋權吏部尚書。使契丹。使還，為御史中丞。六年，拜尚書右丞，進門下侍郎。紹聖初，哲宗起李清臣為中書舍人，鄧潤甫為尚書左丞。二人久在外，不得志，稍復言熙、豐事以激怒哲宗意。

會廷試進士，清臣撰策題，即為邪說。轍諫。哲宗覽奏，以為引漢武方先朝，不悅。落職知汝州。居數月，元豐諸臣皆會於朝，再責知袁州。未至，降朝議大夫、試少府監，分司南京，筠州居住。三年，又責化州別駕，雷州安置，移循州。

徽宗即位，徙永州、岳州，已而復大中大夫，提舉鳳翔上清太平宮。崇寧中，蔡京當國，又降朝請大夫，罷祠，居許州，再復大中大夫致仕。築室於許，號潁濱遺老。政和二年，卒，年七十四。追復端平殿學士。淳熙中，諡文定。三子：遲、适、遜。

轍性沈靜簡潔，為文汪洋澹泊，似其為人，不願人知之，而秀傑之氣終不可揜，其高處殆與兄軾相迫。所著《詩傳》、《春秋傳》、《古史》、《老子解》、《欒城文集》並行於世。

後人列之唐宋古文八大家。

## 據
*《宋史·蘇轍傳》
國立臺灣師範大學附屬高級中學

**國立臺灣師範大學附屬高級中學**，略云**師大附中**，在臺北市大安區。

## 史
昭和十二年肇建，時名曰臺北州立臺北第三中學校。民國三十四年，臺灣光復，改稱臺灣省立臺北第三中學。三十五年復改臺灣省立臺北和平中學。三十六年，改隸臺灣省立師範學院，曰臺灣省立師範學院附屬中學。四十四年易名臺灣省立師範大學附屬中學。五十六年易名國立臺灣師範大學附屬中學。六十八年改為國立臺灣師範大學附屬高級中學。校風淳樸、育材以人。

## 它典
* 國立臺灣師範大學附屬高級中學
英語

**英語**者，本出日耳曼語系，初衍於英倫，今者行於萬邦，凡商賈之往來，文教之典章，格致之新記，咸藉此語以通。
## 史略

綜覽英語流遷，可稱繁矣。今因鉅變為期，大率三分：曰古英語，曰中古英語，曰近世英語。

昔法之日耳曼人號盎格魯、撒克遜、朱特者，與弗里西諸族遷英格蘭，語文流變，終成英語。西元四四九年，不列顛王伏提庚邀盎格魯人助戰皮克特人，酬之以地。後撒克遜、盎格魯、朱特族人踵至，立七國，名諾森伯利亞、麥西亞、東盎格利亞、肯特、埃塞克斯、蘇塞克斯、威塞克斯。其語稱「盎格魯-撒克遜語」，分四俚言：諾森伯里亞語、默西亞語、肯特語、西撒克遜語。英語之行世，此當為始。

至基督之教，渡海而西漸，拉丁雅言，遂浸英語，廣其詞彙，所增多涉基督之屬。洎八世紀末，北境維京南侵，古諾斯語詞因入。是時文法繁縟，名詞分三性四格，動詞變位逾三百式，其屈曲變化之繁，迥異今文。

揆中世之時，英語廣行，漸布不列顛全域。至十一世紀，諾曼征英，法語盛於宮廷，拉丁語行於文書，嗣後，英詞納法語、拉丁諸語者日蕃，詞尾屈折盡削，語序之式始明。是為中古英語。

洎十四世紀，喬叟諸家述以英語，卡克斯頓設印刷局，倫敦俚語，焉乃為範，拼寫趨統，體系益堅。歲莫西記千有五百年，元音大移，語音異乎高古，而漸趨近世也。

近世以降，英國拓殖海外，語播八荒。會十八世時，英言辭書漸備，文法日明，又經元音大移，音系一新，乃成今式。

觀夫當世，美國方興，因其商貿、格致、影戲之盛，美式英語勢起，與英制並行。
## 文字
蓋英語文字，依拉丁字母增損而成，凡二十六字，分大、小二體：

A a B b C c D d E e F f G g
 
H h I i J j K k L l M m N n 

O o P p Q q R r S s T t U u 

V v W w X x Y y Z z

其字音多不相應。

如一母可代數音，若g之一母，其在page與give，迥不同也，c之在coin與其在cigarette，又相異也，甚而且一字之中，二見異讀，若seas，其s前清後濁。Ch之用，實同一母，其入於字，在church，machine，chemical中，三者舒促清濁，雜然不齊。

又一音可數切；若note，boat，toe，crow，借切o音；fate，braid，say，great，neigh，prey等，借ei音也，此類不可勝數。

又母見字中，同於無用，如psalm之p、l，gnat之g，know之k，calf之l等是也，此固源流之異，往往音變而形存。

又字母中有贅設者，此如c字，居洪音前無異於k，細音前無異於s；qu與kw實無分別，x爲k與s合也。

又字尾孤e，例所不讀，然得此即知此前元音長短之分。
## 語法
英語雖為印歐語系之屬，殊異乎同系諸語。除卻人稱代詞，幾無陰陽之辨，變格之異。序字結構，至關重要，故其句中，字詞易位，則句義異焉，仿佛漢語。

英語曲變尚存九種：
*名詞
**所有格：He is Fred's best friend. -'s
**複數：Fred has two blue eyes. -s
*動詞
**第二人稱單數：Thou art, Thou hast. -st
**現在時之第三人稱單數：Alfredo works. -s
**現在分詞、動名詞：Fred is working. Working is good for the soul. -ing
**過去時：Fred worked. -ed
**過去分詞：The car was stolen. -en; Fred has talked to the police. -ed
*形容詞
**比較級：Fred is smarter than Rick. -er
**最高級：Fred has the fastest car. -est
## 引據
*《盎格魯-撒克遜編年史》

分類:印歐語系
分類:基礎之文
蘇洵

**蘇洵**，字**明允**，宋眉州眉山人，唐宋古文八大家之一，真宗大中祥符二年生。因家有老人泉，梅堯臣為之作詩，故自號**老泉**。年二十七始發憤為學，歲餘舉進士，又舉茂才異等，皆不中。悉焚常所為文，閉戶益讀書，遂通《六經》、百家之說，下筆頃刻數千言。

至和、嘉祐間，與二子軾、轍皆至京師，翰林學士歐陽修上其所著書二十二篇，既出，士大夫爭傳之，一時學者競效蘇氏為文章。所著《權書》、《衡論》、《機策》，文多不可悉錄。宰相韓琦見其書，善之，奏於朝，召試舍人院，辭疾不至，遂除祕書省校書郎。會太常修纂建隆以來禮書，乃以為霸州文安縣主簿，與陳州項城令姚闢同修禮書，為《太常因革禮》一百卷。書成，方奏未報，卒，年五十八。賜其家縑、銀二百，子軾辭所賜，求贈官，特贈光祿寺丞，敕有司具舟載其喪歸蜀。有文集二十卷、《諡法》三卷。

《書史會要》曰︰「老泉工書法，氣韻有餘，蜀人不能書。元祐間，軾以字畫名世，其實濫觴於洵。」

《珊瑚網》曰︰「老泉書《懷素詩》，并倣其草法。」

## 據
*《宋史·蘇洵傳》
柳宗元

**柳宗元**，字**子厚**，身當唐宋古文八大家，唐代宗大曆八年生。其先蓋河東人，故世稱之曰**柳河東**。系出河東柳氏西眷。從曾祖奭為中書令，得罪武后，死高宗時。父鎮遇亂，隱王屋山，後徙於吳。肅宗平賊，鎮上書言事，擢左衛率府兵曹參軍。終侍御史。

宗元第進士、博學宏詞科，授校書郎，調藍田尉。貞元十九年，為監察御史裏行。善王叔文、韋執誼，二人得政，引內禁近，與計事，擢禮部員外郎。俄而叔文敗，貶邵州刺史，不半道，貶永州司馬，其間著《永州八記》。

元和十年，徙柳州刺史，故世亦號之**柳柳州**。十四年卒，時年四十七。

宗元少時嗜進，謂功業可就。既坐廢，逐不振。然其才實高，名蓋一時。韓愈評其文日：「雄深雅健，似司馬子長、崔、蔡，不足多也。」蓋中唐之際，以韓愈、柳宗元為首，倡復古文，因而並稱「韓柳」。今存《柳河東集》四十五卷。

## 書法
*《因話錄》曰︰「柳子厚善書，當時重其書，湖湘以南，士人皆學之。」

*《金石錄》曰︰「子厚頗自矜，其書今見於世者，惟《般舟和尚碑》與《彌陀和尚碑》耳。」

*《書史會要》曰︰「宗元嘗作《筆精賦》，盡書法之妙。」

## 據
*《唐書·柳宗元傳》
*《中華百科全書》之柳宗元一文，邱添生著
杜如晦

**杜如晦**，字**克明**，隋唐京兆杜陵人，隋文帝開皇五年生。祖杲，有名周、隋間。

如晦少英爽，喜書，以風流自命，內負大節，臨機輒斷。隋大業中，預吏部選，侍郎高孝基異之，曰︰「君當為棟梁用，願保令德。」因補滏陽尉，棄官去。

唐高祖平京師，秦王引為府兵曹參軍，徙陝州總管府長史。時府屬多外遷，王患之。房玄齡曰︰「去者雖多，不足吝，如晦王佐才也。大王若終守藩，無所事；必欲經營四方，捨如晦無共功者。」王驚曰︰「非公言，我幾失之。」因表留莫府。從征伐，常參帷幄機祕。方多事，裁處無留，僚屬共才之，莫見所涯。進陝東道大行臺司勳郎中，封建平縣男，兼文學館學士。天策府建，為中郎。王為皇太子，授左庶子，遷兵部尚書，進封蔡國公，食三千戶，別食益州千三百戶。俄檢校侍中，攝吏部尚書，總監東宮兵，進位尚書右僕射，仍領選。

與玄齡共筦朝政，引士賢者，下不肖，咸得職，當時浩然歸重。監察御史陳師合上《拔士論》，謂一人不可總數職，陰刺諷如晦等。帝曰︰「玄齡、如晦不以勳舊進，特其才可與治天下者，師合欲以此離間吾君臣邪。」斥嶺表。久之，以疾辭職，詔給常俸就第，醫候之使道相屬。會病力，詔皇太子就問，帝親至其家，撫之梗塞。及未亂，擢其子左千牛構兼尚舍奉御。貞觀四年薨，年四十六，帝哭為慟，贈開府儀同三司。及葬，加司空，諡曰成。手詔虞世南勒文於碑，使言君臣痛悼意。

它日，食瓜，輟其半奠焉。嘗賜玄齡黃銀帶，曰︰「如晦與公同輔朕，今獨見公。」泫然流淚曰︰「世傳黃銀鬼神畏之。」更取金帶，遣玄齡送其家。後忽夢如晦若平生，明日為玄齡言之，敕所御饌往祭。明年之祥，遣尚宮勞問妻子，國府官佐亦不之罷，恩禮無少衰。後詔功臣世襲，追贈密州刺史，徙國萊。

方為相時，天下新定，臺閣制度，憲物容典，率二人討裁。每議事帝所，玄齡必曰︰「非如晦莫籌之。」及如晦至，率用玄齡策也。蓋如晦長於斷，而玄齡善謀，兩人深相知，故能同心濟謀，以佐佑帝，當世語良相，必曰房、杜云。

子構位慈州刺史。次子荷，性暴詭不循法，尚城陽公主，官至尚乘奉御，封襄陽郡公。承乾謀反，荷曰︰「琅邪顏利仁善星數，言天有變，宜建大事，陛下當為太上皇。」請稱疾，上必臨問，可以得志。及敗，坐誅。臨刑，意象軒驁。構以累貶死嶺表。

## 據
*《唐書·杜如晦傳》
姚崇

**姚崇**，字**元之**，唐陝州硤石人，高宗永徽元年生，始名**元崇**，以與突厥叱利同名，武后時以字行；至開元世，避帝號，更名為崇。

少倜儻，尚氣節，長乃好學。仕為為孝敬挽郎，舉下筆成章，授濮州司倉參軍，五遷夏官郎中。契丹擾河北，兵檄叢進，崇奏決若流，武后賢之，即拜侍郎。聖曆三年，進同鳳閣鸞臺平章事。遷鳳閣侍郎，張易之譖於后，降司僕卿，猶同鳳閣鸞台三品，出為靈武道大總管。

神龍元年，張柬之等預謀誅張易之二兄弟，崇適自屯所還，以功封梁縣侯。俄為亳州刺史。歷宋、常、越、許四州。

睿宗立，拜兵部尚書同同中書門下三品，進中書令。貶申州刺史。移徐、潞二州，遷揚州長史。徙同州刺史。

先天二年，玄宗講武新豐。密召崇，崇至，帝曰︰「卿宜遂相朕。」崇知帝大度，銳於治，乃先設事以堅帝意。翌日，拜兵部尚書、同中書門下三品。封梁國公。遷紫微令。

開元四年，山東大蝗，崇出御史捕。蝗害訖息。於是，帝方躬萬幾，朝夕詢逮，它宰相畏帝威決，皆謙憚，惟獨崇佐裁決，故得專任。

八年，罷知政事，除太子少保，以疾不拜。

開元九年卒，年七十二，贈揚州大都督，諡曰文獻。

## 子
三子︰彝、异、奕，皆至卿、刺史。

## 據
*《唐書·姚崇傳》
宋璟

**宋璟**，唐邢州南和人，高宗龍朔三年生。耿介有大節，舉進士中第。調上黨尉，為監察御史，遷鳳閣舍人。居官鯁正，武后高其才。遷左臺御史中丞。神龍初，為吏部侍郎。

睿宗立，以吏部尚書、同中書門下三品。太平公主不利東宮。璟乃奏出公主諸王於外，帝不能用。貶楚州刺史，歷兗冀魏三州、河北按察使，進幽州都督。玄宗開元初。進御史大夫，徙廣州都督。召拜刑部尚書。四年，遷吏部。累封廣平郡公。十七年。為尚書右丞相。二十五年卒，年七十五，贈太尉，諡文貞。六子：昇、尚、渾、恕、華、衡。昇，太僕少卿。尚，漢東太守。

## 據
*《唐書·宋璟傳》

分類:唐列傳
隋

**隋**，中國朝代也，帝胄楊姓。始文帝堅篡周，止恭帝侑為唐所篡。紀統三十又八年，傳四帝。
## 史
開皇九年滅南陳，南北朝終，中國復歸一統。此間興革除弊，有盛世之象，故史曰開皇之治。然文帝誤信讒言，廢長立幼，終為太子所弒。煬帝踐祚，為政荒淫，十八年留都半載，政事日怠。且窮兵贖武，三伐高句麗，開運河，遊江都，終致民變四起。大業十三年，李淵立恭帝侑於長安，遙尊煬帝為上皇。十四年，王世充立恭帝侗於洛陽。宇文化及弑煬帝以立秦王浩，淵亦廢侑篡位。

化及為竇建德所敗，乃弑浩，自立為許帝。明年，化及敗績，伏誅；王世充廢侗自立，國統遂絕。唐貞觀二年，唐太宗平群雄，天下復歸一統。

## 世系
*太祖武元皇帝忠，追崇
*高祖文皇帝堅
*煬皇帝廣
*世宗孝成皇帝昭，追崇
*恭帝侑
*秦王浩
*恭帝侗

恭帝侑、秦王、恭帝侗，為並立之君。
張衡

:别有張衡，宜閱釋義。
**張衡**字**平子**，漢南陽西鄂人也，章帝建初三年生。世為著姓。祖父堪，蜀郡太守。

衡少善屬文，通五經，貫六藝。從容淡靜，不好交接俗人。永元中，舉孝廉不行，連辟公府不就，作二京賦。精思傅會，十年乃成。大將軍鄧騭奇其才，累召不應。

衡善機巧，尤致思於天文、陰陽、曆算。安帝雅聞衡善術學，公車特徵拜郎中，再遷為太史令。遂乃研覈陰陽，妙盡琁機之正，作渾天儀，著靈憲、筭罔論，言甚詳明。順帝初，再轉，復為太史令。後遷侍中。永和初，出為河間相。視事三年，上書乞骸骨，徵拜尚書。年六十二，永和四年卒。

所著詩、賦、銘、七言、靈憲、應間、七辯、巡誥、懸圖凡三十二篇。

## 據
*《後漢書·張衡傳》

分類:漢列傳
愛心小手

**愛心小手**，長柄，掌狀。父母師長者振之，抵擊頑童，爲夏楚之教，用懲戒後輩。

或者乃以娛樂。譬《小氣大財神》之〈激爆骰子樂〉懲於揮掌、足底、臀等處。又《全民大悶鍋》之〈哈佛沒教的字〉，呂校長以之擊頑徒。
太史慈

**太史慈**字**子義**，漢東萊黃人也。

少好學，初仕郡奏曹吏。會郡州有隙，曲直未分。慈以郡章易州章通，州是以受其短。由是知名而為州所疾，遂避禍遼東。北海相孔融，聞而奇之，數遣人饋其母。

融以黃巾亂，出屯都昌，為管亥所圍；慈從遼東還，以母命赴之。融欲告急平原相劉備，無人得出，慈請行。說備以仁義，備遣精兵三千而圍解。事畢還，母以有報融。

揚州刺史劉繇與慈同郡，時次曲阿。慈渡江而謁。未及去，孫策至。或勸繇以慈為大將軍，繇不聽但使窺策。策從騎十三，韓當、宋謙、黃蓋之輩。慈從僅二騎卒，遇策而戰。策刺慈騎得其項上手戟，慈亦得策兜鍪。

袁術攻繇，繇敗而奔豫章。慈去繇遁蕪湖，稱丹陽太守。是時，涇西六縣未附策。慈因進涇，立屯府，山越多附。策躬討，慈見執。策解其縛，捉其手，許以共事。署門下督，還吳授兵，拜折衝中郎將。後繇卒，士眾萬餘無所附。策命慈往撫。左右皆曰其必不還。策餞送昌門，把腕問期，對以不過六十日，果如期。

劉表從子磐，驍勇，數寇艾、西安諸縣。策於是分海昬、建昌左右六縣，以慈為建昌都尉，治海昬，督諸將拒之，磐乃絕跡。曹操聞其名，遣書封以篋。發視無詞，但貯當歸。

孫權統事，委以荊楚。建安十一年，攻合淝，中弩矢，重傷而卒，年四十一。葬京口北固山。《三國志》曰：「太史慈信義篤烈，有古人之分。」

## 據

*《三國志·劉繇太史慈士燮傳》
士燮

**漢龍編侯士燮**字**威彥**，後漢蒼梧廣信人也。其先本魯國汶陽人，至王莽之亂，避地交州。

六世至燮父賜，桓帝時為日南太守。燮少遊學京師，事潁川劉子奇，治《左氏春秋》，察孝廉，補尚書郎，公事免官。父賜喪闋後，舉茂才，除巫令，遷交阯太守。

交州刺史朱符為夷賊所殺，州郡擾亂。燮乃表弟壹領合浦太守，次弟（黃有）領九真太守，（黃有）弟武領南海太守。

朱符既死，漢遣張津為交州刺史，津後又為其將區景所殺。荊州牧劉表遣零陵賴恭代津。是時，蒼梧太守史璜死，表又遣吳巨代之，與恭俱至。漢聞張津死，賜燮璽書曰：「交州絕域，南帶江海，上恩不宣，下義壅隔，知逆賊劉表又遣賴恭窺看南土，今以燮為綏南中郎將，董督七郡，領交阯太守如故。」是時，天下喪亂，道路斷絕。而燮不廢貢職。特復下詔拜安遠將軍，封**龍度亭侯**。

建安十五年，孫權遣步騭為交州刺史。騭到，燮率兄弟奉承節度，而吳巨懷異心，騭斬之。權加燮左將軍。

建安末年，燮遣子廞人質，孫權以為武昌太守，燮、壹諸子在南者，皆拜中郎將。燮又誘導益州豪姓雍闓等，率郡人民使遙東附，權益嘉之，遷衛將軍，封**龍編侯**。弟壹偏將軍，都鄉侯。燮每遣使詣權，致雜香細葛，輒以千數，明珠、大貝、流離、翡翠、玳瑁、犀、象之珍，奇物異果，香蕉、邪、龍眼之屬，無歲不至。燮在郡四十余歲，黃武五年，年九十卒。

越南陈英宗興隆二十一年，追諡曰**善感嘉應靈武大王**。
#### 家屬

*父 賜
*弟 壹
*弟 䵋
*弟 武
*子 廞
*子 祗
*子 徽
*子 幹
*子 頌
*侄 匡

#### 特徵

燮體器寬厚，謙虛下士，中國士人往依避難者以百數。耽玩《春秋》，為之注解。

## 評

*《三國志》評曰：「士燮作守南越，優遊終世，至子不慎，自貽凶咎。蓋庸才玩富貴而恃阻險，使之然也。」

*袁徽與荀彧曰：「交阯士府君既學問優博，又達于從政，處大亂之中，保全一郡，二十餘年疆場無事，民不失業，羈旅之徒，皆蒙其慶。雖竇融保河西，曷以加之，官事小闋，輒玩習書傳，《春秋左氏傳》尤簡練精微，吾數以咨問《傳》中諸疑，皆有師說，意思甚密。又《尚書》兼通古今，大義詳備。聞京師古今之學，是非忿爭，今欲條《左氏》、《尚書》長義上之。」

## 據

*《三國志·劉繇太史慈士燮傳》

__NOTOC__